Bajet 2023: Kerajaan negeri Perak harap permohonan tidak ditolak sepenuhnya
Oleh LUQMAN RIDHWAN MOHAMED NOR

8 Februari 2023, 5:00 pm
IPOH – Kerajaan negeri Perak berharap kerajaan Persekutuan tidak menolak sepenuhnya permohonan dibuat berkaitan peruntukan lebih RM3 bilion dimohon menjelang Bajet 2023 yang akan dibentangkan pada 24 Februari depan.
Menteri Besar Perak, Datuk Seri Saarani Mohamad berkata, beliau serta delegasi kerajaan negeri telah bertemu Perdana Menteri, Datuk Seri Anwar Ibrahim sebelum ini bagi mengemukakan senarai peruntukan dimohon tersebut.
“Jadi kita harap kalau tak boleh bagi semua, jangan tolak semua. Alhamdulillah, esok Timbalan Menteri Kewangan, Datuk Seri Ahmad Maslan akan hadir untuk dialog bajet.
“Beliau akan membentangkan apa yang akan diberikan. Pada waktu sama kita jemput semua exco, Ahli Dewan Undangan Negeri dan ketua-ketua jabatan untuk mendengar taklimat tersebut,” katanya pada sidang akhbar di sini hari ini.
Mengulas lanjut, Saarani berkata, pihak kerajaan negeri akan memberikan maklum balas kepada Kementerian Kewangan pada sesi dialog tersebut.
Beliau berharap Bajet 2023 masih belum dibukukan dan apa jua pandangan yang akan disampaikan esok sedikit sebanyak akan dimasukkan ke dalam belanjawan negara.

Mengulas tentang permohonan dibuat, beliau berkata, bajet antaranya jalan raya rosak seperti di Lebuh Raya Timur-Barat serta ketidakcukupan katil di Hospital Raja Permaisuri Bainun.
“Kita minta Kementerian Kewangan berikan keutamaan kepada kita sebab selepas Covid-19, kita perlu bangun balik untuk mensejahterakan rakyat,” katanya. – KOSMO! ONLINE


Pemain import baharu Kelantan FC terima mesej ugutan bunuh
Oleh MUHAMMAD AYMAN GHAFFA

8 Februari 2023, 4:57 pm
KOTA BHARU – Pemain import baharu Kelantan FC, Christian Mangaron Rontini,24, menerima satu mesej ugutan bunuh daripada peminat skuad The Red Warriors (TRW) menerusi akaun Instagram miliknya hari ini.
Pemilik Kelantan FC, Norizam Tukiman berkata, beliau kecewa dengan ugutan yang dilakukan oleh peminat TRW itu dan sudah meminta pihak pengurusan membuat laporan polis dan Suruhanjaya Komunikasi dan Multimedia Malaysia (SKMM) berhubung perkara tersebut.
“Saya amat terkejut dan kecewa dengan tindakan peminat Kelantan yang menghantar ugutan bunuh kepada pemain baharu Kelantan FC, Christian Mangaron Rontini.
“Sebagai peminat yang bijaksana, (mereka) haruslah menyambut baik kehadiran pemain baharu lebih-lebih lagi Rontini adalah pemain import,” katanya dalam satu kenyataan di Facebook Zamsaham hari ini.
Menurut Norizam, peminat seharusnya menunjukkan budaya Malaysia yang peramah dan baik terutamanya budaya masyarakat Kelantan yang bertatasusila selagi tidak dikacau.
Katanya, ugutan bukan sesuatu perkara main-main dan berharap peminat Kelantan FC menjaga maruah.

“Takir (kutuk) takpe, jangan sampai ugut. Kesian pemain kita Rontini. Dia tertekan dan risau,” tambahnya.
Rontini merupakan pemain kelahiran Itali, namun mewakili pasukan negara Filipina sebelum ini beraksi untuk pasukan Penang FC pada musim lalu.
Pemain yang bermain di posisi pertahanan dan tengah itu menyertai pasukan TRW bagi mengharungi saingan Liga Malaysia 2023. – KOSMO! ONLINE


Mahkamah: Mesej lewat malam Joanna – Jho Low bukan hal peribadi
Oleh NORLIZAH ABAS

8 Februari 2023, 4:45 pm
KUALA LUMPUR – Mahkamah Tinggi di sini hari ini diberitahu, mesej lewat malam di antara seorang bekas pegawai bank dan ahli perniagaan dalam buruan, Low Teik Jho atau Jho Low bukan berkaitan hal peribadi.
Bekas Pengurus Perhubungan Ambank, Joanna Yu Ging Ping, 51, sebaliknya berkata, perbualan itu bertujuan membincangkan pemindahan wang RM5 juta melalui cek kepada UMNO selain memastikan wang tersebut mencukupi.
Menurut saksi pendakwaan ke-41, perbualan menerusi Blackberry Messenger (BBM) itu berlaku pada 21 Ogos 2014 di antara pukul 12.41 pagi dan 11.36 pagi.
Sehubungan itu, Joanna menegaskan perbualan lewat malam itu bukan untuk faedah beliau mahupun Jho Low, sebaliknya untuk kepentingan UMNO serta memastikan cek yang akan dimasukkan bukan cek tendang.
Menjawab soalan Timbalan Pendakwa Raya Ahmad Akram Gharib pada sesi pemeriksaan semula, Joanna menyatakan, beliau pernah mengunjungi kediaman mewah Jho Low di ibu negara beberapa kali namun kunjungan itu berkaitan urusan kerja.
Beliau menegaskan, perbualan mahupun pertemuan dengan ahli perniagaan itu tidak sesekali melibatkan hal peribadi.

Ujar saksi, meskipun beliau pernah mengunjungi Jho Low di kediamannya, mereka tidak pernah berdua-duaan, namun akan ditemani oleh orang lain dan semata-mata bagi membincangkan urusan kerja dan perbankan.
Isu berkaitan hubungan Joanna dan Jho Low dibangkitkan oleh peguam Tan Sri Dr. Muhammad Shafee Abdullah yang mewakili Datuk Seri Najib Tun Razak ketika mengendalikan sesi pemeriksaan balas. – KOSMO! ONLINE


Ribut petir, hujan lebat di 9 negeri petang ini
Oleh NURUL IZZATI ZAINI

8 Februari 2023, 4:29 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di sembilan negeri sehingga pukul 5 petang ini.
MetMalaysia menerusi kenyataan di laman sesawangnya berkata, di Perak kawasan yang terlibat adalah Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Di Pantai Timur, amaran dikeluarkan buat kawasan-kawasan di Kelantan seperti Jeli, Tanah Merah dan Kuala Krai manakala di Terengganu adalah Besut, Setiu, Hulu Terengganu, Dungun dan Kemaman).
“Cuaca yang sama turut diramalkan di Pahang melibatkan kawasan Tanah Tinggi Cameron, Jerantut, Bentong, Kuantan, Pekan dan Rompin,” katanya.
Tambahnya, cuaca buruk tersebut turut diramal di Selangor (Hulu Selangor, Gombak, Petaling dan Hulu Langat), seluruh Wilayah Persekutuan Kuala Lumpur dan Negeri Sembilan (Jelebu).
Sementara itu, kawasan-kawasan yang dijangka mengalami ribut petir dan hujan lebat di Sarawak adalah Kapit (Belaga) dan Bintulu manakala di Sabah adalah Sandakan (Telupid, Kinabatangan, Beluran dan Sandakan) dan Kudat.

Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


PRN Kelantan dijangka bulan Julai atau Ogos
Oleh ROSMIZAN RESDI

8 Februari 2023, 4:22 pm
KOTA BHARU – Pas Kelantan memberi bayangan bahawa Pilihan Raya Negeri (PRN) di negeri ini berkemungkinan akan diadakan antara bulan Julai atau Ogos depan.
Timbalan Pesuruhjaya Pas negeri, Datuk Mohd. Amar Nik Abdullah berkata, keputusan itu akan dibuat berdasarkan tempoh pembubaran Dewan Undangan Negeri (DUN) Kelantan yang berakhir 26 Jun.
Menurutnya, sebelum ini, tiga buah negeri ditadbir Pas iaitu Kelantan, Terengganu dan Kedah merancang untuk mengadakan PRN pada bulan Mac, namun ia terpaksa ditangguhkan atas beberapa perkara yang berbangkit.
“Apabila perbincangan dilakukan, ramai yang berpendapat PRN yang dirancang pada Mac perlu ditangguhkan atas sebab beberapa isu termasuk tarikh bertembung dengan peperiksaan Sijil Pelajaran Malaysia (SPM) selain kedatangan bulan Ramadan.
“Secara peribadinya, jika PRN tidak dibuat sebelum Ramadan, jadi perlu tunggu sehingga tempoh penggal DUN berakhir pada 26 Jun depan,” katanya ketika ditemui pemberita selepas Mesyuarat Exco di Kompleks Kota Darul Naim di sini hari ini.
Mengulas lanjut, Mohd. Amar berkata, setakat ini, pihaknya masih belum mengemukakan senarai calon untuk PRN nanti, namun Pas masih mengekalkan kaedah yang diamalkan sejak dahulu iaitu mengetengahkan 30 peratus muka baharu.

Katanya, bagi negeri Kelantan secara umumnya, perbincangan berhubung pemilihan calon dan kerusi akan diputuskan oleh Pas negeri. – KOSMO! ONLINE


Polis rampas ubat batuk, rokok seludup bernilai RM22,000
Oleh SYED AZLAN SAYED HIZAR

8 Februari 2023, 4:39 pm
ARAU – Polis menahan seorang tukang kimpal besi bersama 450 karton rokok seludup dan kira-kira 25 liter ubat batuk bernilai RM22,000 di Taman Muhibah di Jejawi dekat sini semalam.
Dalam serbuan pukul 10.28 malam itu, sepasukan anggota polis menemui rokok seludup dan ubat batuk tersebut di dalam sebuah bilik.
Ketua Polis Daerah Arau, Superintendan Ahmad Mohsin Md. Rodi berkata, pihaknya bertindak merampas 25 liter ubat batuk dan 450 karton atau 4,500 kotak rokok pelbagai jenis.
Kata beliau, siasatan mendapati lelaki berusia 55 tahun itu tidak mempunyai sebarang rekod jenayah lampau.
“Suspek direman selama tiga hari mulai hari ini bagi membantu siasatan di bawah Seksyen 135(1)(d) Akta Kastam 1967 dan Seksyen 9(1) Akta Racun 1952,” tambahnya. – KOSMO! ONLINE


Bot nelayan Indonesia ditahan
Oleh SAFINA RAMLI

8 Februari 2023, 4:44 pm
GEORGE TOWN – Maritim Malaysia (APMM) Pulau Pinang menahan sebuah bot nelayan asing yang dikendalikan lima kru Indonesia selepas didapati gagal mengemukakan dokumen pengenalan diri dan permit menangkap ikan semalam.
Pengarah Maritim Negeri, Kepten Maritim Abd Razak Mohamed berkata, penahanan bot itu dilakukan di kedudukan 69.6 kilometer barat daya Pulau Kendi ketika melaksanakan rondaan, kira-kira pukul 9.10 malam.
“Pemeriksaan ke atas bot nelayan asing Indonesia ini mendapati bot dikendalikan oleh lima kru warga Indonesia berumur lingkungan 18 hingga 35 tahun.
“Kesemua mereka gagal mengemukakan dokumen pengenalan diri dan permit menangkap ikan di perairan Malaysia,” katanya di sini hari ini.
Menurutnya, mereka disyaki telah melakukan kesalahan di bawah Akta Perikanan 1985 dan Akta Imigresen 1959/63 iaitu menangkap ikan di perairan Malaysia tanpa permit daripada Ketua Pengarah Perikanan Malaysia serta tidak memiliki sebarang dokumen perjalanan diri yang sah.
“Bot serta kru ditahan termasuk hasil laut anggaran 20 kilogram dibawa di Jeti Limbungan Batu Maung untuk diserahkan kepada Pegawai Penyiasat Maritim Malaysia bagi siasatan lanjut,” jelasnya.

Sebarang aduan salah laku jenayah maritim atau kecemasan di laut, orang ramai boleh menghubungi Pusat Operasi Maritim Negeri Pulau Pinang di talian 04-2626146 atau MERS 999 untuk maklum balas segera. – KOSMO! ONLINE


‘Nikah? Tunggulah Seth boleh bercakap dulu’
Oleh MOHAMMAD SHAHEMY AZMI

8 Februari 2023, 4:35 pm
PETALING JAYA – “Selagi belum akad nikah, makanya belum sah lagi.”
Itu respons penyanyi Shila Amzah selepas diasak peminatnya untuk berterus-terang secara terbuka tentang status hatinya yang dikatakan sedang menyulam cinta bersama pesohor media sosial dikenali sebagai Ubai.
Shila, 33, ketika sesi siaran langsung (live) dalam Instagram berkata, dia memohon peminat mendoakan perkara yang baik-baik terutama karier seninya supaya berjalan dengan lancar.
Tambah pemilik nama lengkap Nur Shahila Amir Amzah, sekarang bukanlah masa yang sesuai untuk dia bercerita tentang perkahwinan kerana dia perlu memberi tumpuan terhadap beberapa perkara termasuk anak tunggalnya, Seth Uwais yang kini berusia tiga tahun.
“Saya masih muda. Berhenti tanya saya bila akan berkahwin lagi. Saya mahu bekerja, cari duit. Saya kena ada simpanan sendiri sebelum berkahwin.
“Sekurang-kurangnya tunggu sehingga Seth pandai bercakap,” katanya.

Dengan nada berseloroh, pemenang tempat ketiga program Gegar Vaganza musim kesembilan (GV9) itu turut memberitahu, jika mahu ke arah yang lebih serius (bernikah), sekurang-kurangnya perlu menunggu sehingga pendakap gigi (braces) yang dipakai Ubai boleh dibuka dalam masa tiga tahun lagi.
“Lagipun braces Ubai pun lagi tiga tahun baru boleh buka. Jadi jangan bahas tentang pernikahan.
“Saya juga mahu membahagiakan diri sendiri terlebih dahulu sebelum membahagiakan hati orang lain,” jelasnya.
Terdahulu, kecoh tentang hubungan antara Shila dan Ubai atau nama penuhnya Muhammad Ubaidillah Mohd. Zulkefli apabila dikatakan sedang bercinta.
Shila dalam satu kenyataannya berkata, dia sudah berkawan rapat dengan Ubai sejak setahun lalu bermula dengan insiden kemalangan skuter.
“Cinta bermula dengan sebuah skuter. Sebenarnya perkenalan sudah lama tetapi kejadian tersebut yang menggerakkan hati saya,” katanya tanpa memperincikan kisah tersebut dalam siaran langsung TikTok.
Malah, pelantun Patah Seribu itu juga memberitahu hubungannya dengan jejaka berusia 25 tahun itu juga mendapat restu ibu bapa dan kenalan rapatnya. – KOSMO! ONLINE


Mahkamah: Pekerja kilang didakwa guna kad pengenalan palsu beli motosikal
Oleh AZIZAH SHAFIEI

8 Februari 2023, 4:29 pm
TEMERLOH – Seorang pekerja kilang didakwa di Mahkamah Majistret Temerloh di sini hari ini atas pertuduhan menyamar dan menggunakan kad pengenalan palsu bagi membeli sebuah motosikal pada Ogos tahun lalu.
Tertuduh, Herman Yusof, 30, bagaimanapun mengaku tidak bersalah selepas pertuduhan dibacakan di hadapan Majistret Tan Chiew King.
Mengikut kertas pertuduhan, bapa kepada empat anak itu didakwa melakukan kesalahan menipu dengan samaran menggunakan identiti Faisal Hanif Rusli untuk membuat pembelian sebuah motosikal jenis Yamaha Y16ZR pada 23 Ogos tahun lalu pada pukul 1.20 petang di Temerloh.
Pendakwaan terhadapnya dilakukan mengikut Seksyen 429 Kanun Keseksaan yang memperuntukkan hukuman sehingga tujuh tahun atau denda atau kedua-duanya, jika sabit kesalahan.
Bagi pertuduhan kedua, tertuduh turut didakwa dengan curangnya menggunakan dokumen palsu iaitu kad pengenalan atas nama Faisal Hanif Rusli atas kesalahan di bawah Seksyen 471 Kanun Keseksaan yang boleh dihukum di bawah Seksyen 465 kanun yang sama.
Bagi kedua-dua kertas pertuduhan yang dibaca terhadap Herman, Majistret menetapkan wang jaminan keseluruhan sebanyak RM10,000 dengan dua penjamin warga tempatan dan tertuduh perlu melaporkan diri di balai polis berdekatan pada setiap Isnin pertama setiap bulan.

Sementara itu, seorang lagi pekerja kilang, Hermawati Arif, 29, turut didakwa bersuhabat membantu Herman untuk mendapatkan dan memiliki kad pengenalan palsu atas nama Faisal Hanif Rusli di antara Januari hingga Disember 2017 di sebuah kilang kayu getah di Mentakab.
Bagaimanapun, Hermawati mengaku tidak bersalah selepas pertuduhan dibacakan jurubahasa di hadapan Majistret yang sama.
Majistret membenarkan jaminan sebanyak RM4,000 dengan seorang penjamin pencagar dan mahkamah kemudian menetapkan pada 22 Mac depan sebutan semula dan pengurusan kes. – KOSMO! ONLINE


Bajet 2023: Felda harap dapat peruntukan infrastruktur tanah rancangan
Oleh MUHAMMAD NAJIEB AHMAD FUAD

8 Februari 2023, 4:26 pm
KUALA LUMPUR – Lembaga Kemajuan Tanah Persekutuan (Felda) mengharapkan kerajaan dapat memperuntukkan sejumlah dana dalam Bajet 2023 bagi pembangunan infrastruktur di tanah rancangan Felda.
Pengerusi Felda, Tan Sri Idris Jusoh berkata, peruntukan bajet itu bagi membangunkan tanah rancangan Felda dan lebih memfokuskan kepada pembangunan Felda Sahabat, Lahad Datu, Sabah.
Katanya, peruntukan bajet itu juga bagi menyediakan kemudahan bekalan air, elektrik dan jalan raya yang lebih selamat kepada peneroka.
“Felda sedang dalam proses transisi untuk berdikari. Bagaimanapun, kita di Felda masih memerlukan kerjasama daripada kerajaan terutamanya program-program penyediaan infrastruktur.
“Ada beberapa program infrastruktur dan juga penambahan utiliti yang Felda perlukan kerjasama dengan kerajaan terutamanya di Felda Sahabat, Sabah,” katanya ketika ditemui selepas Majlis Konvokesyen Kolej Yayasan Felda (KYF) Kali ke-24 di sini, hari ini.
Terdahulu, dalam ucapan pada majlis berkenaan Idris berkata, KYF kini terus bergerak secara proaktif bagi menjadi sebuah institusi kemahiran yang berkualiti serta melahirkan lebih ramai graduan yang berdaya saing dalam dunia globalisasi.

Tambahnya, KYF juga telah berjaya melakar beberapa pencapaian terbaik antaranya, pengiktirafan kolej pertama melaksanakan program dialisis secara Pendidikan Teknikal dan Latihan Vokasional (TVET) oleh MBOR dan anugerah kolej terbaik melaksanakan program kemahiran ‘Skill and Language Development’ 2022.
“Pengiktirafan ini menjadi tambah nilai kepada program-program latihan kemahiran yang ditawarkan oleh Yayasan Felda.
“Situasi ini telah membuktikan bahawa KYF telah diiktiraf dan terus relevan sebagai pusat latihan kemahiran belia dan beliawanis,” ujarnya.
Pada majlis konvokesyen itu seramai 666 orang graduan berjaya menamatkan pengajian bagi peringkat sijil dan diploma tahun 2021-2022. KOSMO! ONLINE


KKM bentang kertas putih isu perolehan vaksin Covid-19 secara haram
Oleh MOHD RIDZAUDDIN ROSLAN

8 Februari 2023, 4:51 pm
PUTRAJAYA – Kementerian Kesihatan (KKM) akan membentangkan kertas putih mengenai perolehan vaksin Covid-19 serta kos berkaitan yang dikesan tidak mengikut peraturan pada sidang Parlimen yang akan berlangsung bulan ini.
Perdana Menteri, Datuk Seri Anwar Ibrahim berkata, menteri terlibat dipercayai menandatangani pembelian vaksin ketika tempoh pandemik bagi tujuan Program Imunisasi Covid-19 Kebangsaan (PICk) tanpa persetujuan Jabatan Peguam Negara.
“Kita mendapati (pembelian dan kos vaksin) tidak mengikuti peraturan, transaksi yang diluluskan tidak mematuhi proses sebenar.
“Sebahagian perolehan vaksin menimbulkan persoalan berhubung angka dan kos. Perkara ini perlu dibentangkan di Parlimen,” katanya dalam sidang akhbar selepas mempengerusikan Mesyuarat Kabinet di Bangunan Perdana Putra tadi.
Katanya, Menteri Kesihatan, Dr. Zaliha Mustafa akan memberikan perincian secara lanjut berhubung perkara itu kelak. – KOSMO! ONLINE


Anwar saksi empat perjanjian syarikat Malaysia, Thailand
Oleh KOSMO!

9 Februari 2023, 10:19 pm
PETALING JAYA – Perdana Menteri, Datuk Seri Anwar Ibrahim, hari ini telah menyaksikan pemeteraian empat perjanjian di antara syarikat-syarikat Malaysia dan Thailand meliputi aspek pembangunan industri tenaga dan ekonomi digital.
Menerusi perkongsian di laman Facebooknya, Anwar berkata, antara syarikat yang terlibat adalah syarikat utiliti negara, Tenaga Nasional Berhad (TNB).
Beliau berkata, perjanjian tersebut turut melibatkan anak syarikat TNB iaitu TNB Renewables Sdn. Bhd. dan TNB Power Generation Sdn. Bhd. yang telah mengadakan pertukaran Memorandum Persefahaman (MoU) dengan tiga syarikat tenaga di Thailand bagi menyokong sektor industri tenaga di kedua-dua negara.
“Sementara itu, Perbadanan Ekonomi Digital Malaysia (MDEC) selaku agensi peneraju ekonomi digital di bawah seliaan Kementerian Komunikasi dan Digital (KKD) pula menandatangani MoU bersama Digital Economy Promotion Agency (DEPA), bagi mengukuhkan kerjasama ekonomi digital di antara Malaysia dan Thailand,”ujarnya.
Terdahulu, Anwar mengadakan pertemuan bersama Perdana Menteri Thailand, Prayut Chan-o-cha di Government House, Bangkok, Thailand.
Jelas beliau, pertemuan itu memberi peluang kepada kedua-dua pihak untuk membincangkan kerjasama sedia ada sambil meneroka pelbagai bentuk kerjasama baharu bagi meningkatkan lagi hubungan dua hala Malaysia-Thailand.

“Kami berdua turut disertai para delegasi daripada kedua-dua negara.
“Kami juga berpeluang membincangkan pelbagai isu lain melibatkan sempadan negara, proses perdamaian di Selatan Thai dan isu serantau yang mempunyai kepentingan bersama,” ujarnya.
Semalam, Wisma Putra berkata, lawatan sulung Anwar ke Thailand sebagai ketua kerajaan bakal membuka peluang baharu dalam pelbagai bidang antara kedua-dua negara.
Antara peluang baharu itu meliputi kerjasama ekonomi, pembangunan kawasan sempadan serta projek kesalinghubungan di kawasan sempadan darat kedua-dua negara jiran ini.
Selain itu, Anwar juga akan mengadakan satu sesi libat urus dengan rakyat negara ini yang telah lama berada di Thailand dan membentuk kelompok diaspora Malaysia di Bangkok. – KOSMO! ONLINE


Kutipan derma solat Jumaat bantu mangsa gempa di Turkiye, Syria
Oleh AMREE AHMAD

9 Februari 2023, 10:06 pm
PUTRAJAYA – Umat Islam di negara ini boleh membantu mangsa gempa bumi di Turkiye dan Syria dengan menderma ketika hadir menunaikan solat Jumaat, bermula esok.
Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, kutipan sumbangan itu akan dilakukan pada setiap Jumaat selama tiga minggu berturut-turut.
“Kutipan ini kemudian akan disalurkan kepada tabung rasmi yang diuruskan kerajaan Malaysia menerusi Wisma Putra untuk membantu mangsa bencana di dua negara itu,” katanya.
Menerusi kenyataan di sini, beliau menambah, Jabatan Kemajuan Islam Malaysia (Jakim) akan melaksanakan kutipan derma itu melibatkan tiga buah masjid di bawah seliaannya.
Premis berkenaan ujar beliau, meliputi Masjid Negara di Kuala Lumpur serta baki dua lagi di sini iaitu Masjid Putra, Presint 1 dan Masjid Tuanku Mizan Zainal Abidin, Presint 3.
Sementara Jabatan Agama Islam Wilayah Persekutuan (Jawi) pula melakukan kutipan itu di semua 100 masjid dan ratusan surau Jumaat di Kuala Lumpur, Putrajaya dan Labuan.

Jabatan Perdana Menteri (Hal Ehwal Agama) kata Mohd. Na’im, turut mengesyorkan agar pihak berkuasa agama di 13 negeri turut mengadakan langkah kutipan sumbangan serupa.
Malaysia pada ketika ini mempunyai sebanyak 6,837 buah masjid termasuk sejumlah 18 masjid yang bertaraf negeri, 76 masjid kerajaan dan 166 masjid daerah di seluruh negara.
“Semoga sumbangan kecil kita semua akan dapat membantu urusan dan meringankan beban mangsa bencana di Turkiye dan Syria yang kini dilanda ujian amat besar,” tambah beliau. – KOSMO! ONLINE


Muhyiddin nafi terlibat beri kontrak kepada syarikat menantu
Oleh KOSMO!

9 Februari 2023, 11:23 pm
PETALING JAYA – Bekas Perdana Menteri, Tan Sri Muhyiddin Yassin menafikan beliau terlibat dalam pemberian kontrak Sistem Imigresen Bersepadu Nasional (NIISe) kepada syarikat IRIS Corporation Berhad yang dikaitkan dengan menantunya.
Muhyiddin dalam satu kenyataan berkata, tuduhan yang diterbitkan dalam satu laporan portal berita itu merupakan satu fitnah jahat yang sengaja direka untuk mencalar maruahnya dan keluarga.
Pengerusi Perikatan Nasional itu berkata, sebagai perdana menteri ketika itu, dia sama sekali tidak terlibat dalam proses penganugerahan kontrak NIISe kepada IRIS Corporation Berhad yang dijalankan secara tender terbuka.
Muhyiddin.
“Proses perolehan kontrak dibuat mengikut tatacara perolehan biasa kerajaan di bawah seliaan Kementerian Kewangan dan kementerian yang berkaitan. Ia bukan berada di bawah tanggungjawab atau bidang kuasa saya sebagai perdana menteri pada waktu itu.
“Selain itu, tiada mana-mana ahli keluarga saya mempunyai kepentingan dalam IRIS Corporation Berhad sama ada sebagai pengarah syarikat atau pemegang saham,” katanya.
Menurut Muhyiddin, bagaimana dia yang tidak mempunyai bidang kuasa dalam penganugerahan kontrak dan keluarganya yang tidak ada sebarang kepentingan dalam syarikat yang dianugerahkan kontrak, ditohmah menyalahgunakan kuasa.

Tambahnya, dia percaya ia adalah sebahagian daripada siri tohmahan jahat terhadapnya.
“Tohmahan ini sengaja dibuat untuk menutup kepincangan melampau kerajaan yang melantik anak-beranak dalam kerajaan termasuk dengan tanggungjawab dan kuasa untuk mengurus kontrak kerajaan.
“Amalan nepotisme ini tidak boleh ditutup dengan melemparkan tohmahan tidak berasas kepada orang lain,” katanya. – KOSMO! ONLINE


Mechamato menang Anime Fan Award di Tokyo
Oleh KOSMO!

9 Februari 2023, 9:33 pm
PETALING JAYA – Animasi Mechamato diumumkan sebagai pemenang bagi kategori Anime Fan Award di Tokyo Anime Award Festival (TAAF) 2023.
Keputusan tersebut diumumkan menerusi laman rasmi TAAF yang mana Mechamato telah menerima sebanyak 40,590 undian daripada peminat animasi tersebut.
Dalam pada itu, Ketua Pegawai Eksekutif Animonsta Studios, Nizam Abd Razak yang juga pengasas siri Mechamato turut melahirkan keterujaan dengan kemenangan animasi itu.
“Mechamato merupakan animasi luar Jepun yang pertama memenangi kategori ini.
“Mechamato berjaya mendapat #1 kategori Anime Fans Awad di Tokyo Anime Award Festival 2023. Terima kasih semua atas undian dan sokongan,” katanya menerusi hantaran media sosial, hari ini.
Sementara itu, kejayaan animasi Mechamato turut mendapat pujian daripada pengguna media sosial.

“Tahniah team Mechamato. Kagum dengan usaha pemilik sendiri promosi hari-hari tanpa jemu,” kata @sabbykongsi.
“Tahniah, kami sangat bangga dengan pencapaian,” kata @Khairulaminr.
“Saya tak tipu, pelakon suara Jepun untuk Mechamato memang betul-betul menjiwai watak mereka. Ini hanyalah pandangan saya sahaja,” kata @Fjfirdausjasmin.
Sebelum ini, siri animasi Mechamato ditayangkan di platform penstriman Netflix sejak September tahun lalu, bukan sahaja meraih perhatian penonton tempatan, malah diikuti peminat di Jepun.
Bagi tayangan siri di Jepun, watak utama Amato menampilkan pelakon suara Jepun, Ayumu Murase yang popular dengan watak Hinata bagi animasi Haikyuu serta Venti dalam Genshin Impact. – KOSMO! ONLINE


Penyelenggaraan jalan Persekutuan antara tumpuan Bajet 2023
Oleh ASLIZA MUSA

9 Februari 2023, 9:00 pm
IPOH – Keadaan jalan Persekutuan yang teruk dan tidak memuaskan antara yang akan diberi tumpuan dalam Bajet 2023, kata Timbalan Menteri Kewangan, Datuk Seri Ahmad Maslan.
Menurut beliau, isu jalan Persekutuan yang kurang diselenggarakan antara yang kerap diutarakan dalam sesi dialog Belanjawan 2023 di kebanyakan negeri.
“Jalan-jalan negeri dan kampung peruntukannya agak mencukupi. Di bawah Sistem Maklumat Rekod Jalan Raya (Marris) misalnya untuk penyelenggaraan jalan-jalan negeri dan peruntukan Menteri Kemajuan Desa dan Wilayah (KKDW) pula untuk jalan-jalan kampung.
“Masalahnya ialah bagaimana jalan-jalan Persekutuan kurang diselenggarakan dan ini jadi antara perkara utama yang ditimbulkan pihak yang bertanya termasuk exco kerajaan negeri,” katanya pada sidang akhbar pada Majlis Dialog Belanjawan 2023 di Bangunan Perak Darul Ridzuan di sini, hari ini.
Mengulas lanjut Ahmad berkata, beliau berharap Kementerian Kerja Raya (JKR) dapat mengatasi masalah itu sekali gus memberi peruntukan yang dipohon.
“Contoh kita ada Jalan Gerik-Jeli, Jalan Simpang Pulai-Blue Valley dan Jalan Tapah-Ringlet di mana jalan-jalan Persekutuan itu kurang diberi tumpuan dari segi penyelenggaraan dan ini (masalah) berlaku di banyak negeri dan ini antara perkara yang saya kira agak besar dan tumpuan patut kita berikan,” katanya.

Dalam pada itu beliau berkata, antara perkara yang turut diutarakan dalam sesi dialog berkenaan berkaitan bantuan kepada masyarakat Orang Asli termasuk perumahan untuk golongan itu.
“Program bina rumah ini kita maklumkan sebanyak RM1.5 billion telah diperuntukkan tahun lalu yang mana 11,000 unit Program Perumahan Rakyat melibatkan (kos) RM398 juta, 3,000 unit Rumah Mesra Rakyat (RM315 juta) manakala program bantuan bina rumah baharu termasuk senarai untuk Orang Asli dan senarai e-kasih sebanyak 14,000 unit.
“Saya yakin ia masih berbaki RM361juta, saya kira boleh diasingkan atas penyediaan untuk Orang Asli. Kita berharap ada lagi perkara yang boleh diberikan untuk manfaat Orang Asli,” katanya. – KOSMO! ONLINE


Gerak hati selamatkan rumah usia 15 tahun daripada terbakar
Oleh NOR AINNA HAMZAH

9 Februari 2023, 11:08 pm
TAMPIN – Gerak hati seorang lelaki yang baharu pulang dari kerja ke bahagian belakang rumah keluarganya di Felda Pasir Besar, Gemas, hari ini, berjaya menyelamatkan rumah berusia 15 tahun itu daripada musnah terbakar.
Ketua Balai Bomba dan Penyelamat Gemas, Penolong Penguasa Bomba (PPgB), Mohd Razeaf Zamri berkata, kejadian kebakaran itu disedari oleh anak tuan rumah berusia 30-an yang ternampak api di stor penyimpanan barangan di belakang rumah.
Menurutnya, tindakan pantas menghubungi pasukan bomba berjaya menyelamatkan kediaman keluarga tersebut daripada musnah.
“Sebaik menerima panggilan pada pukul 6.08 petang, sepasukan anggota bomba dari Balai Bomba dan Penyelamat Gemas serta balai bantuan dari Bahau dikejarkan ke lokasi kejadian.
“Dalam kejadian ini, stor separuh kekal musnah 100 peratus, namun, kebakaran ini dapat dipadamkan segera dari merebak ke rumah yang terletak berdekatan.
“Kediaman dianggarkan berusia 15 tahun itu dengan keluasan kira-kira 40×100 kaki persegi musnah sekitar dua peratus. Tiada mangsa terlibat manakala punca kebakaran dan jumlah kerugian masih dalam siasatan,” katanya dalam satu kenyataan, hari ini.


Gempa bumi Turkiye, 130 kali lebih kuat dari di Itali pada 2016
Oleh KOSMO!

9 Februari 2023, 10:52 pm
ROM – Tenaga yang dikeluarkan oleh gempa bumi berkembar sehingga menggegarkan 10 wilayah di selatan Turkiye adalah 130 kali lebih kuat berbanding di Itali pada 2016, kata seorang saintis Itali terkenal seperti didedahkan oleh laman berita Yeni Safak, hari ini.
Carlo Doglioni iaitu Ketua Institut Geofizik dan Vulkanologi Kebangsaan Itali (INGV) lberkata, plat Anatolia mungkin telah bergerak sekitar 3 meter (m) akibat daripada kejadian gempa bumi yang pertama.
Bagaimanapun, katanya, gempa bumi kedua yang berlaku pada tengah hari Isnin lalu sepatutnya memindahkan plat pada jarak yang lebih jauh.
“Terdapat pengumpulan tenaga yang telah berlaku selama beberapa dekad di mana gempa bumi berlaku. Ia tidak dapat menahan tenaga lagi manakala plat Anatolia terus bergerak ke arah barat daya. Akibatnya, tenaga terkumpul dibebaskan,” kata Doglioni.
Beliau berkata demikian kepada agensi berita Anadolu Agency.
Sekurang-kurangnya  lebih 12,000 orang terbunuh dan lebih 60,000 lagi cedera akibat dua gempa bumi kuat yang menggegarkan selatan Turkiye pada Isnin lalu.

Gempa bumi berukuran 7.7 dan 7.6 magnitud itu berpusat di wilayah Kahramanmaras dan ia dirasai oleh 13 juta orang di 10 wilayah termasuk Adana, Adıyaman, Diyarbakir, Gaziantep, Hatay, Kilis, Malatya, Osmaniye serta Sanliurfa. – Agensi


Lelaki maut, gagal elak kereta masuk simpang
Oleh AZMI NORDIN

9 Februari 2023, 9:04 pm
HULU SELANGOR – Seorang lelaki maut selepas parah di kepala akibat merempuh sebuah kereta yang sedang masuk simpang di Kilometer 5, Jalan Batang Kali – Genting Highlands, di sini, petang tadi.
Ketua Polis Daerah Hulu Selangor, Superintendan Suffian Abdullah berkata, kemalangan tersebut melibatkan sebuah motosikal dan sebuah kereta yang dianggarkan berlaku pada pukul 2.30 petang.
Katanya, siasatan awal mendapati, lelaki tempatan berusia 29 tahun yang menunggang motosikal jenis Yamaha Y15ZR dari arah Batang Kali dalam perjalanan ke Genting Highlands.
“Lelaki tersebut telah melanggar sebuah kereta Perodua Bezza dipandu lelaki tempatan berusia 53 tahun yang sedang masuk simpang di tempat kejadian.
“Ekoran itu, penunggang motosikal tersebut telah terjatuh di jalan dan mengalami kecederaan parah di kepala susulan perlanggarannya dengan kereta terbabit,” katanya dalam kenyataan, hari ini.
Menurut Suffian, mangsa disahkan meninggal dunia di tempat kejadian dan bedah siasat akan dilakukan di Hospital Kuala Kubu Bharu, di sini.

“Siasatan dijalankan di bawah Seksyen 41 (1) Akta Pengangkutan Jalan 1987.
“Orang awam yang mempunyai maklumat boleh salurkan di balai polis berdekatan untuk membantu siasatan,” katanya. – KOSMO! ONLINE.


Liga Super 2023: Stadium Batu Kawan atau Bandaraya?
Oleh ISWAN SHAFIQ ISA

9 Februari 2023, 10:12 pm
GEORGE TOWN – Penang FC belum memberi ‘kata putus’ sama ada aksi perlawanan Liga Super 2023 akan terus berlangsung di Stadium Negeri Pulau Pinang di Batu Kawan atau diadakan secara berselang-seling di Stadium Bandaraya nanti.
Pengurus Besar Penang FC, Jeffrey Chew berkata, bagaimanapun keputusan itu dijangka diumumkan seminggu sebelum kancah perlawanan bola sepak tempatan itu bermula.
“Perlawanan pertama Penang FC di tempat sendiri akan berlangsung pada 1 Mac depan dan masih ada kurang sebulan untuk pihaknya membuat keputusan.
“Apapun keputusannya, saya percaya Penang FC sudah bersedia untuk beraksi di kedua-dua lokasi. Tak kisah yang mana (sama ada di Batu Kawan atau Stadium Bandaraya).
“Dulu, memang kita was-was untuk main di Stadium Negeri Batu Kawan kerana padang ketika itu tidak begitu sesuai. Tapi sekarang, apabila kita tengok keadaan semasa termasuk ketika hujan dan sebagainya, ia memberi kelebihan. Jadi, kita perlu membuat pilihan,” katanya.
Beliau berkata demikian ketika sesi pertemuan bersama sekumpulan wartawan sukan di negeri ini yang dihoskan oleh seorang tokoh korporat tempatan iaitu Datuk Steven Lim.

“Apapun kita tidak akan ganggu dia punya ‘flow’ (jadual yang ditetapkan). Sekiranya kita kata Stadium Bandaraya maka, beberapa perlawanan akan berlangsung di sana.
“Namun, sekiranya ada ‘big game’ (perlawanan tumpuan), mungkin kita akan umum lebih awal beraksi di mana. Bukan esok ‘game’, hari ini baru kita umum,” ujarnya.
Beritahunya lagi, kapasati jumlah penonton di Stadium Negeri Pulau Pinang mampu menampung kehadiran seramai 34,000 orang manakala di Stadium Bandaraya pula maksimum hanya 9,000 penyokong.
Tambah beliau, walaupun keputusan akhir akan dibuat oleh Penang FC sendiri namun, ia perlu mendapat persetujuan daripada pengelola Liga Malaysia iaitu Liga Bola Sepak Malaysia (MFL) selepas meneliti beberapa faktor yang berkaitan.
Dalam perkembangan lain, Jeffrey memberitahu, beliau sependapat dengan pengendali pasukan, Manzoor Azwira bahawa Penang FC memerlukan masa untuk membentuk lebih keserasian antara pemain musim ini.
“Musim lepas, kita ada sedikit masalah. Pemain import masuk lambat, pemain ‘local’ (tempatan) pula tak begitu serasi dan sebagainya.
“Jadi, peluang untuk bermain dalam dua lagi aksi persahabatan selepas ini (termasuk menentang Negeri Sembilan di Stadium Bandaraya Sabtu ini) penting untuk kita membuat penilaian,” kata beliau.
Untuk rekod, daripada 27 pemain yang membarisi skuad Penang FC kali ini, sembilan daripadanya merupakan pemain import termasuk bek kental kelahiran Brazil, Rafael Vitor yang akan beraksi untuk musim keempat bersama pasukan berkenaan. – KOSMO! ONLINE


Kementerian Pertahanan hantar pasukan perubatan, ATM bina hospital medan di Turkiye
Oleh IVAN AMIRUL

9 Februari 2023, 10:41 pm
KOTA KINABALU – Menteri Pertahanan, Datuk Seri Mohamad Hasan memaklumkan Kementerian Pertahanan (Mindef) akan menghantar bantuan terdiri daripada pasukan doktor, paramedik dan anggota Angkatan Tentera Malaysia (ATM) ke Turkiye bagi membantu mangsa gempa bumi di negara berkenaan.
Dijangkakan bertolak dari Malaysia pada pukul 2 pagi nanti, pihaknya sudah mengatur gerakan kor kesihatan ATM untuk menghantar sepasukan anggota bersama hospital medan iaitu terdiri tiga unit bagi tingkat satu (level 1) satu unit bagi tingkat dua (level 2).
“Tingkat satu ini mempunyai bilik kecemasan dan tingkat dua terdapat bilik bedah. Semua bantuan ini akan dihantar ke Turkiye menggunakan Airbus A-400M milik Tentera Udara Diraja Malaysia (TUDM).
“Bagaimanapun, kita belum tahu kawasan yang ada keperluan jadi kita serahkan kepada pihak Turkiye untuk tentukan kesesuaiannya,” katanya ketika sidang media selepas sesi lawatan kerja di Markas Divisyen Kelima Infantri Malaysia (5 Div) Kem Lok Kawi, hari ini.
Mengulas lanjut, Mohamad turut memaklumkan pihaknya menganggarkan pasukan doktor, paramedik dan anggota ATM yang bakal membentuk hospital medan akan berada di Turkiye selama enam minggu.
“Kita menganggarkan mereka berada di sana sekitar enam minggu untuk beroperasi. Pergi ke sana seperti ke medan perang, mesti bawa peralatan, bekalan dan sebagainya,” katanya.

Sementara itu, beliau menyatakan baharu sahaja dimaklumkan oleh Panglima Tentera Darat bahawa pihak Turkiye dan Agensi Pengurusan Bencana Negara (NADMA) turut memohon agar kementerian menghantar 60 orang anggota mencari dan menyelamat bagi membantu operasi di lokasi kejadian.
Ditanya mengenai perkembangan pemantauan aset pertahanan ATM, TUDM dan Tentera Laut Diraja Malaysia (TLDM) di kawasan laut yang menjadi pertikaian sekitar Beting Patinggi Ali di perairan Sarawak, baru-baru ini, Mohamad berkata, kawasan berkenaan sudah diwartakan sebagai zon ekonomi ekslusif.
“Kita akan menjaga kepentingan negara, kedaulatan negara dan aset-aset kita sentiasa ada di sana,” katanya.


Empat stadium dalam pertimbangan FAM
Oleh MOHD. FITRIE MUHAMAD

9 Februari 2023, 7:59 pm
KUALA LUMPUR – Empat venue sedang dalam pertimbangan Persatuan Bola Sepak Malaysia (FAM) untuk dijadikan sebagai gelanggang alternatif buat Harimau Malaya bagi mengharungi perlawanan persahabatan antarabangsa.
Setiausaha Agung FAM, Noor Azman Rahman, berkata selain Stadium Sultan Ibrahim, Stadium Sultan Mizan Zainal Abidin, Stadium Negeri Batu Kawan dan Stadium Hang Jebat juga antara yang dipertimbangkan.
“Untuk aksi persabahatan Mac ini, kita masih lagi dalam proses untuk muktamadkan dan soal pasukan pilihan bergantung kepada ketua jurulatih (Kim Pan-gon) untuk buat justifikasi.
“Berkemungkinan besar (Stadium Sultan Ibrahim jadi pilihan), tetapi stadium di Terengganu dan Batu Kawan juga berada dalam radar kita.
“Nak katakan tentang venue, kita ada banyak tawaran, tetapi yang kita nampak Stadium Sultan Ibrahim, termasuk juga di Melaka. Tetapi, stadium terbaik setakat ini adalah Stadium Sultan Ibrahim,” katanya Majlis PengumumanKerjasama FAM x Joma Malaysia serta Pelancaran Barangan Rasmi Liga Futsal Kebangsaan (MPFL), hari ini.
Pengerusi Jawatankuasa Penajaan dan Pemasaran FAM, Datuk Sri Shahril Mokhtar berkata, pihaknya menzahirkan penghargaan kepada semua penaja termasuk Joma.

“Saya harap komitmen Joma Malaysia ini dapat menjadi inspirasi kepada syarikat swasta di luar sana untuk bekerjasama dengan FAM dalam misi membangunkan arena futsal negara,” katanya. – KOSMO! ONLINE


KPM siasat dakwaan guru minta murid tukar agama
Oleh KAMARIAH KHALIDI

9 Februari 2023, 8:16 pm
PUTRAJAYA – Kementerian Pendidikan (KPM) telah menjalankan siasatan awal bagi mendapatkan kesahihan maklumat berkaitan dakwaan guru yang meminta murid untuk menukar agama.
Dalam satu kenyataan, KPM berkata, siasatan lanjut dan tindakan sewajarnya akan diambil terhadap mana-mana pihak yang didapati melakukan persendaan kaum atau agama.
“KPM telah mendapatkan maklum balas awal daripada pihak Jabatan Pendidikan Wilayah Persekutuan Kuala Lumpur berhubung kenyataan video tular tersebut dan siasatan awal telah dijalankan segera bagi mendapatkan kesahihan maklumat,” katanya.
Menurut KPM, pihaknya memandang serius terhadap isu yang dilaporkan selain menegaskan bahawa hal agama tidak boleh dijadikan persendaan yang boleh menggugat keharmoniaan kaum dan negara selain akan beri kerjasama sepenuhnya kepada pihak Polis Diraja Malaysia jika terdapat laporan polis dibuat.
“KPM tidak akan berkrompomi dalam hal-hal yang melibatkan pengurusan sekolah khususnya terhadap perkara yang boleh menggugat perpaduan kaum dan agama,” ujarnya. – KOSMO! ONLINE


Empat terkorban gempa bumi di timur Indonesia
Oleh KOSMO!

9 Februari 2023, 7:42 pm
JAKARTA – Empat orang terbunuh dan sejumlah rumah serta bangunan musnah selepas gempa bumi berukuran 5.4 magnitud menggegarkan wilayah timur Papua hari ini, kata seorang pegawai agensi bencana.
“Gegaran gempa bumi dirasai dengan kuat di sini. Ia merosakkan rumah, restoran dan bangunan,” kata Pengurus Pusat Kawalan Operasi Agensi  Pengurusan dan Mitigasi Bencana, Jonathan Koirewoa, kepada Xinhua melalui telefon.
“Empat orang terbunuh semasa gempa bumi itu berlaku. Kini kami sedang menjalankan penilaian risiko gempa bumi itu,” katanya.
Agensi Meteorologi, klimatologi dan Geofizik negara itu melaporkan gempa bumi itu berlaku pada pukul 1.28 petang (waktu tempatan).
Pusat gempa bumi itu terletak satu kilometer (km) ke barat daya ibu kota Jayapura dan kedalaman 10km.
Gempa bumi itu tidak berpotensi mencetuskan tsunami, katanya. – Agensi


Tiada pengeluaran KWSP – Anwar
Oleh Abdul Rahman Razali

9 Februari 2023, 7:33 pm
Tiada pengeluaran KWSP – Anwar | 15 MINIT MMTV 9 FEBRUARI 2023


Restoran sediakan makanan, minuman percuma kepada mangsa gempa bumi
Oleh KOSMO!

9 Februari 2023, 8:00 pm
ADANA – Seorang pemilik restoran kebab di wilayah Adana di selatan Turkiye membenarkan mangsa-mangsa yang terselamat dalam kejadian gempa bumi pada Isnin lalu makan di tiga buah restorannya, lapor agensi berita Anadolu Agency.
“Selepas gempa bumi pertama kali, kami fikir tempat paling selamat untuk pergi ialah restoran.
“Sebentar tadi hujan. Kami melihat orang ramai menunggu di dalam kereta mereka, duduk di kaki lima atau hanya berlegar-legar tanpa tempat untuk dituju,” kata pemilik restoran tersebut, Salih Oral kepada agensi berita tersebut.
Oral berkata, restorannya kemudian menyediakan makanan, sup dan teh percuma kepada mangsa-mangsa gempa bumi.
Sejak itu, mangsa-mangsa bencana tersebut yang rumah mereka rosak akibat gempa bumi atau musnah sepenuhnya telah berteduh di restorannya.
Oral juga menghantar makanan ke bandar berdekatan yang terjejas akibat gempa bumi termasuk di Kahramanmaras dan Hatay.

Dia bukan satu-satunya pemilik restoran yang membantu mangsa-mangsa gempa bumi.
Banyak kafe dan restoran lain di Adana telah ‘membuka pintu’ sepanjang masa untuk menyediakan tempat perlindungan bagi penduduk tempatan yang kehilangan tempat tinggal. – Agensi


Hussein Omar Khan dilantik Ketua Polis Selangor
Oleh NURUL IZZATI ZAINI

9 Februari 2023, 7:34 pm
PETALING JAYA – Deputi Komisioner (DCP) Datuk Hussein Omar Khan telah dilantik sebagai Ketua Polis Selangor yang baharu.
Setiausaha Polis Diraja Malaysia (PDRM), Datuk Noorsiah Mohd. Saaduddin menerusi satu kenyataan hari ini berkata, pertukaran itu membabitkan pegawai kanan PDRM akan berkuat kuasa 13 Mac ini.
Hussein Omar Khan sebelum ini pernah menyandang jawatan sebagai Timbalan Pengarah Risikan/Operasi Jabatan Siasatan Jenayah Bukit Aman dan Pengarah Bahagian Pelaksanaan Operasi, Agensi Pengurusan Bencana Negara, Jabatan Perdana Menteri.
Terdahulu, Timbalan Ketua Polis Selangor, Datuk S. Sasikala Devi dilantik pemangku Ketua Polis Selangor berkuat kuasa 30 Disember tahun lalu menggantikan Datuk Arjunaidi Mohamed yang bersara wajib mulai 2 Januari lepas. – KOSMO! ONLINE


Jangan tamak miliki lesen perniagaan, elak alibaba
Oleh ABDUL RAZAK IDRIS

9 Februari 2023, 8:47 pm
SHAH ALAM – Para peniaga kecil di negeri ini dikesan memiliki banyak lesen perniagaan sehingga boleh menimbulkan isu alibaba perniagaan.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, tindakan mereka juga secara tidak langsung menyekat peluang orang lain untuk berniaga.
Katanya, secara logiknya jika peniaga berniaga tujuh hari seminggu di tujuh tempat berbeza hanya memerlukan tujuh lesen sahaja.
“Apabila kita membuat penyelarasan bermula tahun 2021 melibatkan semua Pihak Berkuasa Tempatan (PBT), barulah kita tahu peniaga kecil tersebut berniaga di banyak tempat.
“Jika seorang peniaga kecil hanya perlukan tujuh lesen mengapa dia perlu ada 30 lesen? Kita tak mahu ia dialibaba dan saya minta pihak PBT lihat perkara ini,”katanya selepas menyaksikan Majlis Menandatangani Perjanjian Usahasama Antara Dewan Perniagaan Dan Keusahawanan Selangor (Depenksel) dan JW Equipment Sdn.Bhd. di Hotel De Palma Inn Seksyen 19, hari ini.
Justeru, Rodziah menasihatkan mereka sentiasa berpada-pada dalam mendaftar dan memiliki lesen perniagaan PBT dan turut memberitahu, jika peniaga memakai lesen ‘alibaba’ mempunyai masalah peribadi hingga tidak boleh mendaftar lesen, pihak tersebut boleh menggunakan nama keluarga sendiri.

“Satu lagi saya risau di bawah persatuan. Contohnya persatuan Uptown, ia didaftar dibawah PBT atas satu nama sedangkan di bawahnya ada 300 orang dan ini menyebabkan kesukaran bantuan perniagaan disalurkan kerana tak tepati kriteria pemilikan perniagaan,” katanya. -KOSMO! ONLINE


Penuntut IPT maut jatuh tingkat sembilan pusat beli-belah
Oleh OTHMAN YAHAYA

9 Februari 2023, 8:38 pm
SUNGAI PETANI – Seorang penuntut sebuah institusi pengajian tinggi (IPT) maut selepas dipercayai terjatuh dari tingkat sembilan sebuah pusat beli-belah di sini pada petang tadi.
Ketua Polis Daerah Kuala Muda, Asisten Komisioner Zaidy Che Hasan berkata, kejadian dipercayai berlaku antara pukul 3 hingga 3.30 petang tadi.
Katanya, pihaknya menerima panggilan daripada seorang pekerja pembersihan yang menemui seorang lelaki dalam keadaan tertiarap berlumuran darah di tepi bangunan.
“Pekerja terbabit memaklumkan dia terdengar bunyi benda terjatuh sebelum menemui mayat mangsa di kawasan tersebut,” katanya di sini, hari ini.
Menurutnya, beliau bersama anggotanya bergegas ke lokasi kejadian dan menemui satu beg sandang milik mangsa di koridor tempat dia dipercayai terjatuh.
“Pemeriksaan lanjut menemui kad pelajar jurusan Sistem Pengurusan Maklumat sebuah universiti di sini serta laporan tugasan di dalam beg itu,” ujarnya.

Katanya, pihaknya sedang meneliti rakaman televisyen litar tertutup (CCTV) di pusat bangunan itu dan meminta saksi kejadian tampil membantu siasatan.
Tambahnya, mayat mangsa dihantar ke Hospital Sultan Abdul Halim (HSAH) di sini untuk proses bedah siasat dan kes diklasifikasikan sebagai mati mengejut.- KOSMO! ONLINE


Penyelia kilang maut tercampak langgar kereta rosak tanpa kon amaran
Oleh MOHAMAD NAUFAL MOHAMAD IDRIS

9 Februari 2023, 8:02 pm
SHAH ALAM – Seorang penyelia kilang maut akibat tercampak atas sebuah kereta selepas melanggar kenderaan yang rosak tanpa kon amaran di Kilometer 10.4 Lebuh Raya Persekutuan, di sini, hari ini.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan awal mendapati mangsa dalam perjalanan ke tempat kerja di sebuah kilang gula di Seksyen 22 di sini dari rumahnya di Klang.
Katanya, mangsa yang berusia 60 tahun menunggang motosikal jenis Yamaha 135LC telah melanggar belakang kereta jenis Proton Waja rosak yang berhenti di laluan kecemasan dalam kejadian kira-kira pukul 2.40 petang.
“Pelanggaran itu mengakibatkan mangsa tercampak atas kereta jenis Perodua Myvi yang melalui lorong kiri di lebuh raya dan mangsa yang meninggal dunia di tempat kejadian dihantar ke Hospital Shah Alam untuk proses bedah siasat,” katanya dalam kenyataan, hari ini.
“Lorong motosikal di lokasi itu juga masih ditutup berikutan projek pembinaan Transit Aliran Ringan 3 (LRT3) manakala siasatan lanjut masih dijalankan dan kes disiasat mengikut Seksyen 41 (1) Akta Pengangkutan Jalan 1987. -KOSMO! ONLINE


Inisiatif TnG tidak cukup untuk atasi masalah sedia ada – KPDN
Oleh MOHD. HUSNI MOHD. NOOR

9 Februari 2023, 8:08 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) berpandangan bahawa inisiatif yang diambil oleh syarikat Touch ‘n Go (TnG) bagi mengatasi aduan orang ramai berkaitan isu kad TnG masih belum mencukupi.
KPDN berkata, sesi libat urus seterusnya akan memberi tumpuan kepada pelan tindakan jelas terutama dari segi tempoh masa yang ditetapkan dan aktiviti-aktiviti secara lebih terperinci.
Menurutnya, KPDN juga akan terus memantau dan memastikan isu-isu yang dibangkitkan pengguna diselesaikan segera demi kesejahteraan rakyat.
“KPDN berpandangan inisiatif yang diambil oleh pihak syarikat TnG masih belum mencukupi,” katanya menerusi kenyataan akhbar, hari ini.
Jelas kenyataan itu, hasil sesi libat urus Pasukan Petugas Khas diketuai Ketua Setiausaha KPDN, Datuk Azman Mohd. Yusof, telah mengenal pasti beberapa penambahbaikan segera oleh syarikat TnG dalam tempoh seminggu.
Antara langkah dikenal pasti termasuk penambahan bilangan kad TnG sehingga 3.5 juta pada tahun 2023 berbanding 2.68 juta kad pada tahun 2022 selain melaksanakan notifikasi sebulan lebih awal bagi kad tamat tempoh.

Selain itu, KPDN berkata, TnG juga akan melaksanakan proses bayaran balik baki kad kepada pengguna dengan kadar segera selain meningkatkan advokasi berkaitan fungsi Kad Visa TnG bagi mengelak kekeliruan pengguna dan menurunkan iklan penjualan kad tidak berdaftar.
“Syarikat TnG telah mengambil tindakan segera dengan menghantarkan notis rasmi kepada platform e-dagang bagi menurunkan semua iklan penjualan produk TnG yang tidak berdaftar.
“Notis rasmi juga telah dihantar kepada pengendali syarikat minyak, peruncitan dan pengedar sah bagi memastikan mereka mengikuti harga yang ditetapkan termasuk kawalan penjualan satu kad untuk setiap pelanggan,” katanya.
Sebelum ini, KPDN menubuhkan sebuah pasukan khas bagi meneliti masalah berkaitan sistem pembayaran baharu (TnG) yang didakwa bermasalah, sejak kebelakangan ini.
Antara aduan yang diterima kebanyakannya melibatkan rebat kad dan kad prabayar TnG yang gagal diaktifkan. – KOSMO! ONLINE


PSM bakal pilih ketua jurulatih baharu
Oleh MUHAMMAD HELMEE RAMLI

9 Februari 2023, 6:37 pm
KUALA LUMPUR – Ketua jurulatih baharu skuad sepak takraw kebangsaan akan diumumkan dalam masa terdekat apabila Persatuan Sepak Takraw Malaysia (PSM) akan mengadakan mesyuarat Jawatankuasa Pemilihan malam ini.
Mesyuarat yang akan dipengerusikan Datuk Abdul Halim Suleiman itu juga akan memutuskan senarai nama kejurulatihan serta pemain yang bakal membawa cabaran Malaysia ke temasya Sukan SEA Kemboja 2023 Mei depan.
Antara nama yang disebut-sebut bakal mengisi kekosongan jawatan ketua jurulatih kebangsaan adalah legenda sepak takraw tanah air yang juga pemenang pingat emas Sukan Asia Hiroshima 1994, Ahmad Jais Baharun.
Presiden PSM, Datuk Mohd. Sumali Reduan mengakui nama tekong emas itu antara nama yang berada dalam pertimbangan badan induk sepak takraw negara bagi mengambil alih kerusi panas tersebut.
“Malam ini Datuk Halim selaku Pengerusi Pemilihan akan bermesyuarat dan berbincang dengan beberapa ahli jawatankuasa yang memilih pemain dan jurulatih. Secara dasarnya, mesyuarat JKK (MSN) tadi memutuskan mengenai jumlah jurulatih dan pemain.
“Antaranya nama Ahmad Jais serta beberapa cadangan lain. Itu akan diputuskan oleh Jawatankuasa Pemilihan malam ini yang dipengerusikan Datuk Halim,” katanya selepas Mesyuarat Jawatankuasa Kerja MSN (Majlis Sukan Negara) di Bukit Jalil hari ini.

Untuk rekod, nama Ahmad Jais bukanlah asing dalam arena sepak takraw apabila beliau pernah mengemudi pasukan Johor muncul juara pada Kejohanan Piala Emas Khir Johari baut pertama Disember tahun lalu.
Temasya Sukan SEA Kemboja 2023 dijadualkan akan menawarkan 22 pingat emas dalam sukan sepak takraw termasuk acara chinlone. – KOSMO ONLINE!


[KEMASKINI] Mayat lelaki bipolar terjun Jambatan Paka ditemui
Oleh NIK NUR IZZATUL HAZWANI NIK ADNAN

9 Februari 2023, 6:42 pm
DUNGUN – Mayat lelaki dipercayai mengalami gangguan bipolar yang terjun dari Jambatan Paka di sini malam tadi, telah dijumpai sebentar tadi.
Pasukan mencari dan menyelamat yang dianggotai 42 anggota pelbagai agensi berlangsung selama hampir sembilan jam, telah menemui mangsa berusia 31 tahun tersebut di dalam dasar Sungai Paka di sini pada pukul 4.10 petang.
Ketua Polis Daerah Dungun Superintendan Baharudin Abdullah berkata, mayat lelaki tersebut ditemui pada kedudukan kira-kira 20 meter dari lokasi dia dilaporkan melakukan terjunan.
“Mayat mangsa yang lengkap berpakaian dijumpai tersangkut pada timbunan ranting kayu di dasar Sungai Paka sedalam kira-kira dua meter dan keadaan air sungai yang surut turut memudahkan proses pencarian mangsa,” katanya di sini, hari ini.
Baharudin berkata, mayat lelaki tersebut telah dihantar ke Unit Forensik Hospital Dungun di sini, untuk tindakan lanjut. – KOSMO! ONLINE


Naik taraf aset dan sistem keselamatan di timur Sabah
Oleh ZULKIFLI MANZOR

9 Februari 2023, 6:50 pm
PETALING JAYA – Kementerian Pertahanan akan memastikan tahap keselamatan di timur Sabah sentiasa pada tahap tertinggi termasuk dalam aspek aset dan sistem keselamatan yang terdapat di kawasan tersebut.
Menterinya, Datuk Seri Mohamad Hasan berkata, beliau telah meneliti perkara itu semasa turun padang ke Markas Pemerintahan Armada Timur Tentera Laut Diraja Malaysia (TLDM) di Pangkalan TLDM Sepanggar, Kota Kinabalu.
“Pelbagai aspek telah saya teliti dan ambil perhatian bagi membolehkan aset dan sistem dinaik taraf untuk memastikan tahap keselamatan di kawasan timur Sabah sentiasa pada tahap tertinggi.
“Supaya TLDM menjadi sebuah angkatan laut yang siaga, berupaya dan ampuh dalam memelihara kedaulatan perairan tanah air yang tercinta ini,” katanya dalam satu hantaran di Facebook, hari ini.
Terdahulu, Mohamad memaklumkan, beliau turun padang bagi melihat sendiri dan mendalami pelbagai aspek keupayaan dan kesiapsiagaan Markas Pemerintahan Armada Timur TLDM.
Beliau diiberi taklimat berkenaan Operasi Armada Timur serta Taklimat Pengoperasian kapal KD Sundang (LMS) dan kapal selam KD Tunku Abdul Rahman dan juga fasiliti senggaraan kapal selam selain “walking brief’ aset-aset udara TLDM di Stesen Udara Kota Kinabalu. – KOSMO! ONLINE


Sorok bubu naga dalam tong ais terpakai
Oleh ISKANDAR SHAH MOHAMED

9 Februari 2023, 6:33 pm
KUALA SELANGOR – Modus operandi menyimpan bubu naga dalam tong ais di sekitar kawasan jeti khususnya Selangor Utara berjaya dibongkar Jabatan Perikanan Selangor, hari ini.
Dalam operasi khas selama empat jam bermula pukul 10 pagi itu, 715 unit bubu naga dirampas dianggarkan bernilai RM42,900 hasil pemeriksaan terhadap 18 premis di kawasan jeti sekitar Bagan Tengkorak, Kuala Selangor dan Sungai Besar, Sabak Bernam, namun tiada penangkapan individu dibuat.
Pengarah Perikanan negeri, Noraisyah Abu Bakar berkata, bubu naga memberi kesan negatif pada ekosistem laut selain turut memerangkap anak ikan seterusnya menjejaskan sumber perikanan.
“Bubu itu digunakan oleh sampan berenjin dan dipasang pada kedudukan antara satu hingga empat batu nautika dari pantai dan penggunaan peralatan itu didakwa lebih jimat oleh segelitir pihak namun memusnahkan benih, anak ikan dan sumber perikanan,” katanya ketika ditemui di sini, hari ini.
Tambah Noraisyah, operasi penguatkuasaan itu akan dijalankan secara berterusan bagi membanteras kegiatan penggunaan bubu naga tersebut.
“Mana-mana pihak yang didapati menggunakan bubu itu boleh didakwa di bawah Seksyen 11(3)(c) Akta Perikanan 1985,” ujarnya. -KOSMO! ONLINE


Agrobank lancar Bank Bergerak pertama di Sabah
Oleh KOSMO!

9 Februari 2023, 6:14 pm
PETALING JAYA – Agrobank melancarkan Bank Bergerak pertamanya di Sabah sebagai usaha bank tersebut membantu memudahkan urusan perbankan penduduk di negeri tersebut menerusi mesin pengeluaran wang automatik dan deposit (ATM) serta khidmat nasihat berkaitan produk bank.
Presiden dan Ketua Pegawai Eksekutif Agrobank, Datuk Tengku Ahmad Badli Shah Raja Hussin berkata, pihaknya sentiasa beriltizam untuk meningkatkan pembangunan luar bandar ke arah  mencapai rangkuman kewangan dengan memperluaskan akses pembiayaan kepada golongan yang kurang mendapat liputan.
Menurut beliau, pihaknya amat berbesar hati memperkenalkan perkhidmatan perbankan bergerak ini dan berbangga bahawa Agrobank adalah bank pertama yang menyediakan perkhidmatan eksklusif ini kepada penduduk di sekitar Lahad Datu, Tawau dan Beaufort.
“Perkhidmatan ini penting kerana penduduk dianggarkan perlu mengambil masa sekurang-kurangnya satu jam dan enam belas minit dengan jarak 73.8 km untuk ke pekan terdekat bagi mendapatkan akses perbankan.
“Usaha ini bukanlah yang pertama daripada Agrobank. Sebelum ini, inisiatif seumpama ini pernah diperkenalkan pada tahun 1970-an yang dikenali sebagai Bank Bergerak Bank Pertanian Malaysia.
“Pada November 1994, Agrobank turut menyediakan bank terapung pertama di Malaysia yang dikenali sebagai Patriot Rejang yang menyusuri Sungai Rejang untuk menyediakan akses perbankan asas bagi komuniti di sekitar Kapit, Sibu dan Belaga di Sarawak.

“Terbaharu pada tahun 2022, Agrobank turut melancarkan Bank Bergerak dengan mekanisme yang sama di Sarawak,” katanya.
Beliau berkata demikian dalam kenyataan yang dikeluarkan hari ini bersempena majlis pelancaran Bank Bergerak di Sabah yang telah disempurnakan oleh Menteri Pertanian dan Keterjaminan Makanan (MAFS), Datuk Seri Mohamad Sabu.
Tengku Ahmad Badli menerangkan, lokasi perkhidmatan perbankan Agrobank kebanyakannya terletak di kawasan luar bandar dan pihaknya percaya bahawa perkhidmatan kewangan yang komprehensif merupakan tunjang utama untuk meningkatkan pertumbuhan ekonomi sekali gus meningkatkan pemerkasaan individu dan komuniti.
Bank Bergerak ini adalah program bantuan yang disediakan kerajaan di bawah Pakej Perlindungan Rakyat dan Pemulih Ekonomi (Pemulih) dengan peruntukan sebanyak RM18 juta untuk membantu segmen yang kurang mendapat liputan ke arah pengukuhan ekonomi yang lebih baik. -KOSMO! ONLINE


Nasihat tidak sertai ritual agama lain tuju kepada umat Islam – Mohd. Na’im
Oleh ZULKIFLI MANZOR

9 Februari 2023, 6:08 pm
KAJANG – “Masing-masing ada pandangan masing-masing. Kita mengalu-alukan perbezaan pandangan.”
Demikian reaksi Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar, berhubung kritikan Timbalan Presiden MIC, Datuk M. Saravanan terhadapnya.
Menurutnya, beliau menasihati umat Islam supaya tidak terlibat atau mengambil bahagian dalam sambutan Thaipusam berdasarkan pandangan dikeluarkan oleh Mufti Wilayah Persekutuan, Datuk Dr. Luqman Abdullah.
“Nasihat ini diberikan kepada orang Islam dan dalam masa yang sama saya juga sebut kepentingan perpaduan, keamanan dan kesejahteraan, jadi kekalkan tidak jadi masalah.
“Apa yang disebut mufti adalah penyertaan umat Islam dalam perayaan berbentuk ritual,” katanya pada sidang media sempena Konvensyen Huffaz Profesional Peringkat Antarabangsa (InFAZ 2023) di Universiti Tenaga Nasional (Uniten) dekat sini, hari ini.
Mohd. Na’im sebelum ini menasihati umat Islam untuk tidak terlibat atau mengambil bahagian dalam sambutan Hari Thaipusam kerana Thaipusam merupakan acara peribadatan agama yang khusus kepada para penganutnya.

Nasihat beliau itu namun menerima kritikan Saravanan yang secara sinis menyifatkan kenyataan tersebut tentu akan ‘mengembirakan’ kaum India yang mengundi kerajaan baharu.
“Merindui Datuk Seri Najib Tun Razak semasa Thaipusam. (Lebih rindu apabila membaca berita Menteri Hal Ehwal Agama Kerajaan Perpaduan,” katanya yang turut memuat naik gambar lama Najib pada sambutan Thaipusam di Batu Caves. – KOSMO! ONLINE


Penganalisis ‘goyang kaki’ kata KJ tiada pengaruh – Wan Ahmad Fayhsal
Oleh KOSMO!

9 Februari 2023, 7:02 pm
PETALING JAYA – Tidak benar dan tidak tepat bekas Ahli Parlimen Rembau, Khairy Jamaluddin tidak ada pengaruh ke atas orang muda luar bandar yang menyokong Perikatan Nasional (PN).
Ketua Angkatan Anak Muda Bersatu (Armada), Wan Ahmad Fayhsal Wan Ahmad Kamal malah menyifatkan, pandangan itu dikeluarkan oleh penganalisis politik ‘goyang kaki’.
“Tidak apa, kita tunggu nanti dalam gelanggang Pilihan Raya Negeri (PRN). Rakyat tidak bodoh menilai yang mana satu intan, yang mana satu kaca biarpun JKOM berusaha keras memburukkan parti-parti PN,” katanya dalam satu hantaran di media sosial, hari ini.
Terdahulu, Wan Ahmad Fayhsal menegaskan, seseorang akan dianggap sebagai liabiliti oleh pihak yang tidak tahu menghargai bakat dah memanfaatkannya secara betul.
“One man’s trash is another man’s treasure,” katanya. – KOSMO! ONLINE


Berkahwin bantu turunkan kadar gula dalam darah – Kajian
Oleh KOSMO

9 Februari 2023, 7:00 pm
LONDON – Berkahwin boleh membantu golongan pertengahan umur dan lebih berusia mengawal kadar gula dalam darah mereka dengan lebih baik, demikian menurut satu kajian terbaharu seperti dilaporkan agensi berita United Press International, semalam.
Mereka yang tinggal bersama pasangan masing-masing didapati lebih mampu mengekalkan paras gula lebih rendah berbanding  golongan bujang, kata penemuan kajian tersebut.
Bagi menjayakan kajian tersebut, sekumpulan penyelidik menilai data daripada lebih 3,300 orang berumur 50 hingga 89 tahun yang tinggal di England antara 2004 hingga 2013.
Para peserta dalam kajian itu tidak menghidap diabetes tetapi mereka mempunyai sampel darah bagi mengetahui purata paras gula darah dan ditanya sama ada sudah berkahwin atau tinggal bersama seseorang.
Mereka turut menjawab soalan-soalan untuk mengukur sejauh mana tahap pergaulan dalam hubungan masing-masing.
Hasilnya mendapati, mereka yang sudah berkahwin atau tinggal bersama pasangan cenderung mengalami penurunan paras gula darah sebanyak 0.21 peratus berbanding golongan bujang, demikian menurut keputusan kejadian tersebut.

Bagaimanapun, jika pasangan-pasangan itu berpisah, paras gula dalam darah mereka meningkat, kata kajian tersebut.
Kajian diterbitkan dalam jurnal BMJ Open Diabetes Research & Care itu diketuai oleh Dr. Katherine Ford dari Universiti Cerleton dan Annie Robitaille yang bertugas di Universiti Ottawa,  Kanada. – Agensi


Permohonan penggajian pekerja asing dibuka sejak 25 Januari lalu
Oleh KOSMO!

9 Februari 2023, 7:10 pm
PETALING JAYA – Kementerian Sumber Manusia (KSM) memaklumkan bahawa permohonan kuota bagi penggajian pekerja asing di bawah beberapa sub sektor telah dibuka sejak 25 Januari lalu.
Menerusi satu kenyataan, KSM berkata, antara sektor yang terlibat adalah perkhidmatan dobi, barang logam dan lusuh serta perusahaan sarang burung walit.
Jelas KSM, antara agensi yang terlibat dalam sub sektor tersebut adalah Kementerian Perdagangan Dalam Negeri dan Kos Sara Hidup (KPDN), Kementerian Dalam Negeri Pertanian Sarang Burung Walet Kementerian Pertanian & Kerterjaminan Makanan (MAFI) dan Kementerian Dalam Negeri (KDN).
“Majikan di bawah sub sektor yang dinyatakan boleh membuat permohonan penggajian pekerja asing melalui platform Foreign Worker Centralised Management System (FWCMS).
“Ia di bawah Modul FWe Approval bagi mendapatkan kelulusan penggajian pekerja asing daripada Ketua Pengarah Jabatan Tenaga Kerja Semenanjung Malaysia (JTKSM) selaras dengan penguatkuasaan Seksyen 60K Akta Kerja 1955 (Pindaan 2022),”kata KSM di sini, hari ini.
Tambah kenyataan itu, majikan seterusnya boleh membuat permohonan kuota melalui modul eQuota setelah mendapat kelulusan KP JTKSM.

Sebarang pertanyaaan lanjut, sila hubungi Bahagian Pengurusan Pekerja Migran KSM di talian 03-8885 2939/2940.- KOSMO! ONLINE


[VIDEO] Gempa Syria: Bapa maut lindungi anak masih hidup
Oleh KOSMO!

9 Februari 2023, 6:18 pm
PETALING JAYA – Seorang bapa meruntun hati dan jiwa pasukan mencari dan menyelamat apabila jasadnya yang ditemui tidak bernyawa, kekal melindungi anaknya, dalam kejadian gempa bumi di Syria.
Menerusi video yang tular di media sosial, pada mulanya kelihatan jasad bapa tersebut berada pada posisi duduk dengan mukanya seperti tersembam ke runtuhan bangunan.
Kelihatan juga tangan seorang kanak-kanak dipercayai anaknya dan apabila diperhatikan, bapa tersebut seperti sedang memangku anak tersebut.
Selain itu, satu lagi mayat kanak-kanak lelaki berkemungkinan anaknya, berada di sisi jasad lelaki tersebut serta dikeluarkan terlebih dahulu.
Kedengaran suara lelaki berbahasa Arab dipercayai perakam video yang tidak henti-henti menyebut ‘Allahuakbar (Allah Maha Besar)’ selain kedengaran anggota pasukan mengucap syahadah.
“Cedera, cedera (sambil menunjukkan jenazah si bapa). Yang ini bernafas wahai shabab (sambil meminta ahli pasukan mengambil kanak-kanak). Sikit-sikit lagi, hidup-hidup (masih hidup). Allahuakbar,” kata lelaki tersebut.

Sebaik kanak-kanak itu dikeluarkan, anggota pasukan dan orang ramai di situ terus bertakbir bersama-sama ‘Allahuakbar’.
Dalam pada itu, video tersebut turut membuatkan pengguna laman sosial sebak, malah menangis dengan situasi itu.
“Saya baru sahaja jadi ayah baru-baru ini. Saya menangis lihat video ini, kasih sayang seorang ayah tidak pernah diperkatakan atau dihargai. Dan sekarang saya pula jadi ayah, saya sedar sebanyak mana kasih sayang ayah saya kepada saya,” kata Sandeep Kumar.
“Saya ayah kepada tiga anak. Saya menangis melihat saat ini, Allahuakbar, Subhanallah,” kata Rizal Isanova. – KOSMO! ONLINE

This is called father’s love He himself was martyred but he held the child in such a way that Alhamdulillah the child was saved#Turkiye #Turquia #turkiyeearthquake#TurkeySyriaEarthquake2023 #TLP_Promotion #Turkey#TurkeyQuake # #سرمایہ_زیست #TurkeySyriaEarthquake pic.twitter.com/XhiRWMmj8z
— Mohd Ahtisham Ahsan (@MohdAhtishamAh1) February 8, 2023


7 maut Genting: Percutian terakhir, ibu suka berjalan-jalan
Oleh AZIZAH SHAFIEI

9 Februari 2023, 5:02 pm
TEMERLOH – Dua beradik tidak menyangka percutian ibu mereka, Foong Ah Lan, 67, ke pusat peranginan, Genting Highlands bertukar tragedi selepas van dinaiki bersama 12 penumpang lain terbabas di Kilometer 4.8, Jalan Genting Highlands, Bentong pada Rabu.
Anak mangsa, Mah Hoong Ming, 38 berkata, ibunya tidak menunjukkan sebarang perubahan sikap, malah berkelakuan seperti biasa dengan anak-anak.
“Ibu seorang yang periang dan suka berjalan-jalan. Kali terakhir kami berjumpanya adalah pada Isnin lalu.
“Cuma saya tidak sangka, itu merupakan percutian terakhir dengan ibu,” katanya ketika ditemui di Hospital Sultan Haji Ahmad Shah (Hoshas) di sini hari ini.
Semalam Kosmo! Online tujuh maut manakala tujuh lagi cedera selepas van dinaiki mereka terbabas dan melanggar pembahagi jalan ketika menuruni Genting Highlands.
Mangsa yang maut ialah pemandu van, Wong Choun Chiet, 49, dan enam penumpang iaitu Foong Ah Lan, 67, Lee Moy, 67, Wong Ah Moi, 83, Ang Meng Hong, 62, Seow Mee Tin, 72, dan Chan Them Kong, 70.

Kejadian pukul 1.15 tengah hari itu berlaku ketika kesemua 14 mangsa terdiri daripada dua lelaki dan 12 wanita dalam perjalanan pulang ke Pulau Pinang dari Genting Highlands.
Menurut Hoong Ming, walaupun mereka tinggal bersebelahan rumah di Juru, Pulau Pinang, namun ibunya tidak meninggalkan sebarang pesanan sebelum ke Genting Highlands pada Selasa lalu.
Sementara itu, kakak Hoong Ming, Mah Pih Ling, 42, memberitahu, ibunya selalu bercuti bersama ibu saudara yang turut sama terlibat dalam kemalangan itu
“Saya hanya mengetahui mengenai kejadian menimpa ibu selepas menerima panggilan pada petang semalam (Rabu).
“Memang tidak sangka, kejadian ini menimpa ibu. Kami semua terkejut,” katanya. – KOSMO! ONLINE


Perak tempatkan mesin sanitari layan diri di sekolah rendah jika perlu
Oleh LIYANA RAMLI

9 Februari 2023, 5:47 pm
IPOH – Kerajaan negeri akan melihat keperluan menempatkan mesin layan diri sanitari di kawasan strategik termasuk kawasan luar bandar dan sekolah rendah bagi menangani isu kemiskinan haid dalam kalangan remaja serta wanita dari golongan B40, di negeri ini.
Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan, Salbiah Mohamed berkata, jika di peringkat sekolah, pihaknya akan melihat keperluan mesin itu di sekolah rendah melalui laporan daripada Jabatan Pendidikan Negeri (JPN).
“Jika dulu proses datang haid ini dah masuk ke fasa umur sekolah menengah jadi kita tidak bagi pendedahan terhadap pelajar sekolah rendah, tetapi apabila saya tanya tadi rata-rata pelajar-pelajar datang haid seawal di sekolah rendah.
“Mungkin ada keperluan. Sekiranya perlu, kita akan wujudkan,” katanya pada Program Kemiskinan Haid Pemberian Kit Asas Sanitasi Wanita Negeri Perak (Prokis) 2023 di Sekolah Menengah Kebangsaan Raja Chulan di sini, hari ini.
Pada masa sama, Salbiah berkata, program Prokis turut diteruskan bagi membantu meringankan beban golongan wanita dan remaja B40 selain kerjasama bersama JPN dalam melaksanakan program membendung masalah gangguan seksual, penderaan serta ilmu penjagaan sistem reproduktif dalam kalangan kanak-kanak dan remaja di sekolah.
“Program ini akan digerakkan secara bersama oleh Ibu Pejabat Polis Kontinjen (IPK) Perak bagi menyampaikan maklumat kesedaran, tips keselamatan diri, jenayah pornografi dan lain-lain,” katanya. – KOSMO! ONLINE


Mahkamah: Dijel setubuh luar tabii adik tiri umur 8 tahun
Oleh NORLIZAH ABAS

9 Februari 2023, 6:01 pm
KUALA LUMPUR – Mahkamah Sesyen di sini hari ini, menjatuhi hukuman penjara enam tahun terhadap seorang pemuda kerana melakukan persetubuhan luar tabii ke atas adik tirinya yang masih di bawah umur, lima tahun lalu.
Hakim Tasnim Abu Bakar memutuskan demikian selepas lelaki berumur 23 tahun itu mengaku bersalah terhadap pertuduhan pindaan melakukan perbuatan itu terhadap mangsa yang ketika kejadian berusia lapan tahun.
Kesalahan dilakukan di sebuah rumah pangsa Jalan Sungai Baru, Kampung Baru di sini pada 2 petang sekitar 2018.
Tertuduh yang ketika kejadian berusia 18 tahun didakwa mengikut Seksyen 377C Kanun Keseksaan, yang membawa hukuman penjara tidak kurang lima tahun dan maksimum 20 tahun serta sebatan.
Tasnim memerintahkan tertuduh menjalani hukuman penjara bermula dari tarikh dia ditangkap pada 15 November 2021. Lelaki itu turut diperintah mengikuti kaunseling di penjara selain dalam pengawasan polis selama dua tahun selepas menjalani hukuman.
Mengikut fakta kes, pada awal November 2021, semasa mangsa bersama ibunya di rumah, wanita itu berpesan supaya tidak membenarkan orang lain memegang di tempat yang tidak sepatutnya seperti buah dada dan kemaluan.

Kanak-kanak itu kemudian diam lalu menangis dan menyatakan bapa dan abang tiri pernah melakukan perkara yang tidak sepatutnya terhadapnya semasa ibunya tiada di rumah, namun tidak memberitahu sesiapa kerana ketakutan.
Semasa rayuan, tertuduh yang tidak diwakili peguam merayu hukuman ringan kerana dia yang tidak mempunyai pekerjaan tetap perlu menyara dua adik berumur 20 dan 18 tahun yang masih belajar.
Timbalan Pendakwa Raya, Julaila Jamaludin memohon hukuman setimpal bagi memberi pengajaran kepada tertuduh kerana semasa kejadian mangsa berumur lapan tahun.
“Sebagai abang, dia sepatutnya menjaga serta mendidik adik yang masih kecil dengan perkara yang baik bukan bertindak sedemikian.
“Akta kanak-kanak masih terpakai kepada tertuduh kerana semasa kejadian tertuduh berumur 18 tahun dan masih lagi dikategorikan seorang kanak-kanak.
“Oleh itu, pihak pendakwaan memohon hukuman pemenjaraan terhadap tertuduh dan dia perlu menjalani sesi kaunseling di dalam penjara selain berada dalam pengawasan polis selama dua tahun selepas selesai menjalani hukuman,” kata Julaila. – KOSMO! ONLINE


Firefly sambung semula penerbangan dari Pulau Pinang ke Medan
Oleh KOSMO!

9 Februari 2023, 5:16 pm
PETALING JAYA – Firefly, subsidiari Malaysia Aviation Group (MAG) akan menyambung semula penerbangannya ke Medan, Indonesia bermula 17 Februari ini dari Pulau Pinang dengan harga tambang serendah RM99 sehala.
Penerbangan dari Pulau Pinang ke Medan adalah pada pukul 11.30 pagi manakala penerbangan dari Medan ke Pulau Pinang pula adalah pada pukul 11.50 pagi waktu tempatan.
Ketua Pegawai Eksekutif Penerbangan MAG, Ahmad Luqman Mohd. Azmi berkata, perkhidmatan ini adalah susulan daripada kejayaan syarikat melancarkan penerbangannya ke Banda Aceh sebelum ini.
“Kami berbangga kerana dapat menyambung semula penerbangan ke Medan, salah satu bandar yang mencatat pertumbuhan ekonomi yang kukuh dalam pelbagai sektor.
“Perkhidmatan ini mewakili peluang menarik kepada syarikat untuk meningkatkan pertumbuhan perdagangan dan dagangan ekonomi antara Malaysia dengan Indonesia.
Medan adalah destinasi popular dalam kalangan pelancong kerana masyarakat pelbagai bidang budaya, warisan yang kaya dan makanan istimewa yang luar biasa dan pemandangan tanah tinggi yang menakjubkan,” katanya dalam kenyataan yang dikeluarkan di sini hari ini.

Ahmad Luqman menerangkan, selain tambangnya yang istimewa, pelanggan boleh menikmati tawaran penjimatan sehingga 70 peratus untuk pelbagai perkhdimatan lain seperti elaun bagasi, insurans dan juga pemilihan tempat duduk. -KOSMO! ONLINE


Pengarah syarikat ubah wang haram direman lima hari
Oleh EDDY AQMAL MOHAMED HAMIDI

9 Februari 2023, 5:09 pm
PUTRAJAYA – Pengarah sebuah syarikat direman lima hari bagi membantu siasatan kerana menerima upah bagi melakukan kerja-kerja membabitkan kegiatan pengubahan wang haram.
Perintah reman sehingga 13 Februari ini itu dikeluarkan Majistret Irza Zulaikha Rohanuddin selepas permohonan dibuat oleh Suruhanjaya Pencegahan Rasuah Malaysia (SPRM) di Mahkamah Majistret di sini pagi tadi.
Menurut sumber, suspek dipercayai menerima habuan daripada seorang lelaki bergelar Datuk Seri dianggarkan lebih RM100,000 di antara tahun 2016 hingga 2017.
“Ia adalah sebagai bayaran bagi membawa wang dari luar negara hasil penipuan pelaburan menerusi beberapa agensi pengurup wang.
“Wang yang dibawa menerusi pengurup wang berkenaan kemudiannya disuntik ke dalam akaun sebuah syarikat milik individu berprofil tinggi,” katanya.
Sementara itu, Pengarah Kanan Siasatan SPRM, Datuk Seri Hishamuddin Hashim turut mengesahkan penahanan suspek pukul 4.45 petang semalam ketika hadir ke Ibu Pejabat SPRM dan kes disiasat mengikut Seksyen 16(a)(A) Akta SPRM 2009. – KOSMO! ONLINE


Mahkamah: Razman mohon maaf, kes saman fitnah Anwar selesai
Oleh NUZULSHAM SHAMSUDDIN

9 Februari 2023, 5:09 pm
KUALA LUMPUR – Kes saman fitnah oleh Perdana Menteri, Datuk Seri Anwar Ibrahim terhadap Pesuruhjaya Pas, Razman Zakaria, selesai selepas Razman membuat permohonan maaf secara terbuka kepada Perdana Menteri di Mahkamah Tinggi Taiping, Perak di sini, hari ini.
Saman itu berhubung ucapan Razman yang didakwa mengaitkan Pengerusi Pakatan Harapan (PH) tersebut membawa agenda songsang lesbian, gay, biseksual dan transgender (LGBT).
Razman selaku defendan tunggal, membacakan kenyataan permohonan maaf di hadapan Pesuruhjaya Kehakiman Noor Ruwena Md Nurdin berkata ucapannya itu telah menyinggung perasaan dan memfitnah Anwar.
Dengan permohonan maaf itu, mahkamah kemudian merekodkan penyelesaian yang dicapai oleh kedua-dua pihak.
Dalam prosiding hari ini, Anwar diwakili peguam Datuk S.N. Nair, Jaden Phoon Wai Ken dan Wong Guo Jin manakala peguam Datuk Naran Singh mewakili Razman.
Sementara itu, Nair ketika dihubungi Kosmo! mengesahkan perkara tersebut dan memaklumkan bahawa anak guamnya menerima permohonan maaf itu.

Berdasarkan pernyataan tuntutan, Anwar selaku plaintif memfailkan saman itu pada 5 Disember 2022, mendakwa pada 6 November tahun lalu, defendan telah memberikan ucapan tersebut semasa kempen Pilihan Raya Umum Ke-15 (PRU15), di pasar malam Tebuk Pancur.
Plaintif berkata ucapan berkenaan disiarkan secara langsung melalui klip video di akaun Facebook defendan, yang mendapat tontonan melebihi 94,400 kali, melebihi 5,100 reaksi, 429 kali perkongsian dan melebihi 2,600 komen sehingga hari ini.
Menurut Presiden Parti Keadilan Rakyat (PKR) itu, siaran video langsung Facebook tersebut kemudian diterbitkan menerusi artikel bertarikh 6 November 2022 dalam Bahasa Malaysia dan Bahasa Inggeris, di dalam sebuah portal berita.
Ahli Parlimen Tambun itu berkata kata-kata fitnah tersebut dibuat untuk menjatuhkan reputasinya dan dakwaan dalam artikel berkenaan adalah tidak benar, kerana plaintif sentiasa memperjuangkan ajaran dan nilai teras Islam selain mendakwa ia dibuat bertujuan untuk mencemarkan nama baiknya, dengan menghasut orang ramai serta menimbulkan kebencian terhadapnya dan partinya semasa tempoh berkempen untuk PRU15.
Oleh itu, plaintif menuntut ganti rugi am, pampasan, teruk dan teladan serta memohon perintah injunksi untuk menghalang defendan atau ejennya daripada terus mengungkapkan atau menyebabkan penerbitan artikel memfitnah yang serupa selain menuntut kos, faedah dan relif lain yang sesuai. – KOSMO! ONLINE


Sara Mack Lubis patah gigi, pengalaman lucu jadi pelakon
Oleh MOHAMMAD SHAHEMY AZMI

9 Februari 2023, 5:14 pm
PETALING JAYA – Pelakon baharu, Sara Mack Lubis menganggap kecederaan yang dialaminya ketika menjalani penggambaran siri baharu terbitan Viu Malaysia, Nenek Bongkok Tiga sehingga giginya patah sebagai sebuah pengalaman melucukan.
Kata Sara, 27, kejadian tersebut berlaku gara-gara dia terjatuh akibat kecuaian sendiri ketika menjalani penggambaran di dalam hutan.
“Ketika penggambaran Nenek Bongkok Tiga dijalankan di dalam hutan, saya terjatuh akibat kecuaian sendiri sehingga sebatang gigi hadapan patah separuh.
“Saya kemudiannya dibawa ke klinik gigi untuk menampal semula gigi yang patah itu, tetapi tidak bertahan lama apabila patah semula,” katanya.
Tambah Sara lagi, dia berpendapat kejadian yang menimpanya merupakan asam garam bergelar seorang pelakon apabila perlu berdepan risiko kecederaan ketika di lokasi penggambaran.
Kata pelakon bertubuh genit itu, dia bersyukur kerana tidak mengalami sebarang kecederaan lain yang lebih serius kerana dibantu pelakon lagak ngeri untuk melakukan aksi lasak.

“Saya bersyukur kerana tidak mengalami kecederaan serius kerana setiap babak yang melibatkan aksi lasak, kami ada pelakon lagak ngeri yang lakukannya,” kata Sara.
Bagaimanapun, jauh di sudut hati, Sara sebenarnya teringin untuk melakukan sendiri aksi lasak jika diberi peluang dan tunjuk ajar yang betul suatu hari nanti.
“Saya teringin dan tiada masalah untuk lakukan sendiri aksi lasak jika diberi peluang walaupun saya bukanlah seorang wanita yang lasak.
“Selain itu, saya juga mengimpikan untuk membawakan watak hantu dalam cerita seram kalau diberi peluang pada masa akan datang,” ujarnya yang membawakan watak sebagai Malia dalam Nenek Bongkok Tiga.
Siri Nenek Bongkok Tiga arahan pengarah, Datuk Yusry Abdul Halim menceritakan kisah lapan individu yang dijadikan tebusan di dalam sebuah rumah agam di tengah hutan Bukit Luruh yang terkenal dengan kisah orang hilang.
Rumah berkenaan didiami oleh seorang nenek yang mendakwa kumpulan itu sudah menceroboh kawasan kepunyaan makhluk bergelar ‘toyol’ yang merupakan entiti atau roh jahat dalam masyarakat Melayu. – KOSMO! ONLINE


DBKL angkut kereta, motosikal halang laluan di LRT Bangsar
Oleh AZMI NORDIN

9 Februari 2023, 5:39 pm
KUALA LUMPUR – Sebanyak lapan motosikal dan enam kereta diangkut pihak penguat kuasa selepas kenderaan tersebut diletakkan di tempat larangan sekitar Stesen Transit Aliran Ringan (LRT) Bangsar, Jalan Bangsar, di sini, tengahari tadi.
Dewan Bandaraya Kuala Lumpur (DBKL) dalam hantaran di Facebook berkata, kenderaan tersebut diangkut kerana menghalang laluan pejalan kaki, laluan Orang Kelainan Upaya (OKU) serta ingkar papan tanda larangan pakir kenderaan.
Jelas kenyataan itu, pihaknya menerusi Warden Trafik Jabatan Penguatkuasaan melaksanakan Tindakan Khas Angkut dan Tunda Kenderaan di lokasi terbabit ekoran maklumat serta aduan orang awam.
“Sejumlah lapan motosikal dan enam kereta dialihkan ke Depoh Simpanan Tunda Kenderaan DBKL, Jalan Pahang untuk tindakan lanjut termasuk pengeluaran notis kompaun dan penyimpanan sementara.
“Kami turut mengeluarkan 44 notis kompaun pelbagai kesalahan lalu lintas lain sepanjang operasi tersebut dijalankan.
“Kesemua tindakan dilakukan menerusi kesalahan dibawah Akta Pengangkutan Jalan 1987 (Akta 333) dan Kaedah-Kaedah Lalu Lintas Jalan 1959,” katanya dalam hantaran di Facebook, hari ini.

Menurut DBKL, Warden Trafik Jabatan Penguatkuasaan akan terus mengatur beberapa siri tindakan khas sekitar kawasan tumpuan (hotspot) secara berkala.
“Pengguna jalan raya terutamanya penunggang motosikal diingatkan agar mematuhi peraturan dan isyarat lalu lintas yang telah ditetapkan pihak berkuasa.
“Setiap kenderaan baik motosikal atau kereta perlu diletakkan ditempat sepatutnya tanpa menghalang dan menggangu pejalan kaki atau kelancaran lalu lintas,” katanya – KOSMO! ONLINE.


Agihan berpusat Peranti Siswa di setiap negeri
Oleh KAMARIAH KHALIDI

9 Februari 2023, 5:25 pm
PUTRAJAYA – Pengagihan baki Peranti Siswa kepada 51,083 penerima akan dilaksanakan menerusi dua bentuk sesi agihan, kata Menteri Komunikasi dan Digital, Fahmi Fadzil.
Menurut beliau, sebanyak 315,760 atau 86 peratus peranti telah diagihkan kepada penerima Peranti Siswa daripada 366,843 pemohonan yang diluluskan setakat hari ini.
“Penjadualan pengagihan ke institusi-institusi penerima disegerakan dan Pusat Pengagihan Peranti Siswa (PPPs) akan digerakkan serentak di seluruh negara.
“Ia akan berlangsung pada 17 hingga 19 Februari (sesi pertama), 24 hingga 26 Februari (sesi kedua) dan 3 hingga 5 Mac (sesi ketiga) di pelbagai Institusi Pendidikan Tinggi yang ditentukan di setiap negeri,” katanya dalam kenyataan, hari ini.
Jelas Fahmi, pengagihan secara berpusat memberikan fleksibiliti kepada penerima untuk memilih pusat agihan dan sesi yang bersesuaian tanpa mengira lokaliti insitusi penerima asal.
“Ini bermaksud pelajar yang sedang bercuti, sedang menjalani latihan industri atau apa-apa sebab yang berkaitan dapat mengambil peranti masing-masing di PPPs yang terdekat pilihan masing-masing,” ujarnya.

Beliau berkata, pemohon yang telah lulus tetapi belum menerima peranti akan mendapat notifikasi dan boleh memilih pusat agihan serta sesi yang bersesuaian dengan mengakses akaun platform yang sama semasa permohonan tempoh hari di pautan https://perantisiswa.kkd.gov.my bermula hari ini.
Tambahnya, pengagihan berpusat Peranti Siswa itu membabitkan lima zon iaitu zon utara, zon tengah, zon selatan, zon timur serta zon Sabah dan Sarawak bermula pada pukul 9 pagi hingga 5 petang. – KOSMO! ONLINE


Unta mati dibelasah penduduk selepas ‘kunyah’ kepala tuan
Oleh KOSMO

9 Februari 2023, 6:00 pm
NEW DELHI – Seekor unta di India dipukul hingga mati oleh penduduk sebuah kampung selepas ia ‘mengunyah’ kepala tuannya, lapor portalberita MailOnline semalam.
Pemiliknya, Sohanram Nayak cuba menangkap semula haiwan yang mengamuk itu selepas terlepas daripada ikatan tali dan cuba mengejar seekor unta lain di Kampung Panchu, Bikaner, Rajasthan.
Haiwan itu kemudian menggigit leher pemiliknya, mencampakkannya ke tanah dan ‘mengunyah’ kepala Nayak, demikian menurut laman berita The Times of India.
Dalam video yang tular di media sosial, sekurang-kurangnya enam orang bersenjatakan kayu mengikat unta itu pada sebatang pokok sebelum dipukul hingga mati pada Isnin lalu.
Haiwan itu dilihat tersungkur selepas serangan tersebut manakala kamera turut menunjukkan tuannya sudah tidak bernyawa.
Menurut laporan tempatan, ahli keluarga mangsa terlibat dalam memukul unta berkenaan manakala jasad Nayak diserahkan kepada saudara-maranya selepas bedah siasat dilakukan.

Tiada aduan dibuat setakat ini berhubung pembunuhan haiwan itu. – Agensi


Hujan, ribut petir hampir seluruh negara petang ini
Oleh NURUL IZZATI ZAINI

9 Februari 2023, 4:13 pm
PETALING JAYA – Jabatan Meteorologi (MetMalaysia) meramalkan ribut petir dan hujan di beberapa kawasan hampir di seluruh negara termasuk Sabah dan Sarawak pada petang ini.
MetMalaysia menerusi kenyataan di laman sesawangnya berkata, di Semenanjung, cuaca buruk diramalkan di Kedah, Pulau Pinang, Perak, Pahang, Selangor, Kuala Lumpur, Negeri Sembilan, Melaka dan Johor.
“Hujan di beberapa kawasan turut dijangka di Terengganu dan Kelantan manakala tiada hujan diramalkan di Perlis dan Putrajaya.
“Di Sabah, ribut petir juga diramalkan berlaku di Pedalaman, Pantai Barat, Tawau, Sandakan, Kudat dan Labuan,” katanya.
Tambahnya di Sarawak, ribut petir turut dijangka melanda Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu, Miri dan Limbang.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Wanita dijel 30 bulan,mengaku pecah masuk kedai makan
Oleh MUHAMMAD SHAHIZAM TAZALI

9 Februari 2023, 4:43 pm
MELAKA – Perbuatan seorang wanita memecah masuk kedai makan dan mencuri mengundang padah apabila dijatuhi hukuman penjara 30 bulan oleh Mahkamah Majistret di sini, hari ini.
Majistret Mazana Sinin menjatuhkan hukuman itu terhadap tertuduh, Bibi Norishah Golbal Shah, 50, yang mengaku bersalah sejurus empat pertuduhan dibacakan oleh jurubahasa mahkamah.
Mengikut pertuduhan pertama dan kedua, tertuduh didapati telah melakukan pecah masuk bangunan di dua kedai makan berbeza dan mencuri wang tunai serta dua buah televisyen litar tertutup (CCTV).
Kesalahan itu dilakukan tertuduh antara pukul 5.02 pagi hingga 5.10 pagi di sebuah kedai di Pusat Niaga Bukit Palah, Bukit Baru dalam daerah Melaka Tengah pada 4 Oktober 2022.
Premis kedua dipecah masuk pada pukul antara 12.35 pagi hingga 1.20 pagi di Medan Selera Melaka Sentral dalam daerah Melaka Tengah, 23 Januari 2023.
Sabit kesalahan, tertuduh boleh dikenakan hukuman penjara maksimum 14 tahun dan bagi kesalahan kedua dan seterusnya boleh dikenakan denda dan sebat jika sabit kesalahan mengikut Seksyen 457 Kanun Keseksaan.

Bagi pertuduhan ketiga dan keempat, tertuduh didapati telah memberikan dadah kepada diri sendiri jenis methamphetamine.
Kesalahan itu dilakukan di Pejabat Bahagian Siasatan Jenayah Narkotik Ibu Pejabat Polis Daerah Melaka Tengah masing-masing pada 4 Julai 2022 dan 4 Februari 2023.
Sabit kesalahan tertuduh boleh dipenjara tidak melebihi dua tahun atau denda tidak melebihi RM5,000 atau kedua-duanya sekali dan perintah pengawasan tidak melebihi dua tahun mengikut Seksyen 15(1)(a) Akta Dadah Berbahaya (ADB) 1952 dibaca bersama Seksyen 38B akta yang sama.
Peguam Muhammad Izzuddin Ab. Malek yang mewakili tertuduh merayu agar hukuman ringan diberikan dengan alasan anak guamnya masih bujang dan perlu menjaga ibunya.
Pendakwaan dikendalikan Pengawai Pendakwa, Asisten Supritendan Nora Yaacob bagaimanapun memohon hukuman penjara setimpal diberikan dengan mengambil kira tertuduh melakukan jenayah tersebut secara berulang kali.
Selepas mendengar hujah kedua-dua belah pihak, mahkamah kemudian menjatuhkan hukuman penjara 30 bulan bagi setiap pertuduhan pecah kedai dan mencuri, namun memerintahkan hukuman itu berjalan serentak dari tarikh ditangkap iaitu pada 3 Februari 2023.
Bagi kesalahan di bawah Seksyen 15(1)(a) ADB 1952 yang dilakukan pada tahun lalu, mahkamah menjatuhkan hukuman penjara 10 bulan dari tarikh tangkap, manakala hukuman bagi kesalahan dilakukan tahun ini ditangguhkan pada tarikh 13 Mac depan bagi penyerahan laporan patologi ujian air kencing tertuduh. – KOSMO! ONLINE


RoS beri UMNO tempoh 60 hari buat penjelasan – Ahmad Zahid
Oleh MOHD. HUSNI MOHD. NOOR

9 Februari 2023, 4:00 pm
PUTRAJAYA – Jabatan Pendaftaran Pertubuhan Malaysia (RoS) memberi tempoh 60 hari kepada UMNO untuk memberi penjelasan terperinci berkenaan isu dua jawatan tidak dipertanding pada pemilihan akan datang.
Mendedahkan perkara itu, Presidennya, Datuk Seri Dr. Ahmad Zahid Hamidi berkata, beliau percaya Setiausaha Agung UMNO, Datuk Seri Ahmad Maslan akan memenuhi permintaan dan memberikan butiran maklumat yang diperlukan RoS itu.
“Saya yakin bahawa Perhimpunan Agung UMNO 2022 (PAU2022) baru-baru ini mengikut peraturan mesyuarat ditetapkan dan perlembagaan parti,” katanya ketika ditemui pada Majlis Perhimpunan Bulanan Kementerian Kemajuan Desa dan Wilayah 2023 di sini, hari ini.
Pada masa sama, katanya, beliau juga mahu RoS berlaku lebih adil dan mendengar penjelasan dan aduan kedua-dua belah pihak bagi mewujudkan suasana harmoni dalam kalangan ahli dengan kepimpinan.
“Kami tidak mahu tidak timbul soal tafsiran dan intepretasi pelbagai dalam parti. Peranan RoS sepatutnya menjaga ahli-ahli pertubuhan didaftarkan berdasarkan perlembagaan,” katanya.
Pada 31 Januari lalu, Ahmad Zahid berkata, UMNO telah memberi penjelasan kepada RoS berhubung usul tambahan yang diluluskan pada Perhimpunan Agung Umno (PAU2022) untuk jawatan nombor satu dan dua yang tidak akan dipertandingkan.

Ahmad Zahid berkata, beliau bersama tiga individu lain telah menemui Ketua Pengarah RoS, Mohd. Nawardi Saad dan timbalannya, di ibu pejabat agensi itu di Putrajaya dengan membawa dokumen disediakan peguam.
Pertemuan itu dibuat susulan tindakan dua ahli UMNO bertindak menghantar aduan kepada RoS agar semakan dibuat terhadap usul tambahan yang diluluskan semasa PAU 2022 berkaitan jawatan presiden dan timbalan presiden tidak dipertandingkan pada pemilihan parti akan datang.
PAU2022 sebelum ini meluluskan supaya jawatan presiden dan timbalan presiden tidak dipertandingkan.- KOSMO! ONLINE


PDRM hilang satu-satunya pegawai pingat tertinggi keberanian negara
Oleh ABDUL RASHID ABDUL RAHMAN

9 Februari 2023, 4:02 pm
KUANTAN – Polis Diraja Malaysia (PDRM) bakal kehilangan satu-satunya pegawai polis yang memegang pingat tertinggi keberanian negara, Seri Pahlawan Gagah Perkasa (S.P), Datuk Abdul Razak Mohd. Yusoff.
Ini berikutan Abdul Razak yang merupakan Timbalan Ketua Polis Pahang akan bersara wajib esok.
Abdul Razak yang berkhidmat dalam PDRM selama 36 tahun empat bulan sebelum ini menjadi Komander 69 Komando sebelum dilantik sebagai Timbalan Ketua Polis Pahang selama enam bulan.
Bapa lima anak yang menyertai VAT 69 selama 35 tahun itu menjadi individu penting dalam menangani ancaman kumpulan Al-Maunah apabila mengambil risiko mengadakan perbincangan seorang diri dengan kumpulan militan itu yang akhirnya menyerah diri pada 2000.
Ketua Polis Pahang, Datuk Seri Ramli Mohamed Yoosuf berkata, persaraan Abdul Razak bermula esok merupakan satu kehilangan besar PDRM terhadap pegawai kanan yang banyak menyumbang khidmat bakti dan jasa kepada negara, malah menjadi satu-satunya pegawai yang memegang pingat S.P.
“Dari segi kepakaran dalam Unit 69 Komando memang tidak boleh dinafikan lagi beliau terlibat dalam pelbagai operasi di hutan belantara dan perairan negara, malah terlibat dalam penugasan sebagai pengiring rapat Perdana Menteri dan pembesar negara yang datang ke Malaysia.

“Banyak operasi yang beliau jalani namun operasi yang melonjakkan namanya serta imej PDRM ialah menumpaskan Al-Maunah pimpinan Mohamed Amin Razali tanpa pertumpahan darah,” katanya pada Majlis Serah Terima Tugas jawatan Timbalan Ketua Polis Pahang dan Naib Pengerusi Perkep Kontinjen Pahang di sini hari ini.
Pada majlis itu, Ramli menyaksikan serah terima tugas jawatan Timbalan Ketua Polis Pahang kepada Senior Asisten Komisioner Noor Hisam Nordin yang akan memangku jawatan itu.
Dalam pada itu, Abdul Razak berkata, sepanjang perkhidmatannya dia sentiasa memberikan tumpuan dan melaksanakan kerja serta menabur jasa dengan ikhlas kepada PDRM dan negara.
Katanya, setelah 35 tahun berada dalam VAT 69 jiwa dan raganya sememangnya sudah sebati dengan pasukan elit komando polis berkenaan.
Ujarnya, dalam tempoh persaraannya beliau akan terus mendalami ilmu agama dan mula menulis buku tentang kehidupan yang berjasa. – KOSMO! ONLINE


23 warga asing ditahan kendali bot nelayan tempatan
Oleh SAFINA RAMLI

9 Februari 2023, 4:05 pm
GEORGE TOWN – Maritim Malaysia (APMM) Pulau Pinang menahan sebuah bot nelayan tempatan setelah didapati pemiliknya menggajikan seramai 23 kru warga asing tanpa kebenaran di perairan Pulau Kendi di sini semalam.
Pengarah Maritim Pulau Pinang, Kepten Maritim Abd Razak Mohamed berkata, penahanan itu dibuat ketika pemeriksaan terhadap sebuah bot nelayan tempatan kelas C di kedudukan 10.7 kilometer barat daya Pulau Kendi, kira-kira pukul 8.09 malam.
”Hasil pemeriksaan awal mendapati, bot dikendalikan seorang tekong warga Thailand dan 22 kru warga Kemboja berumur antara 21 hingga 46 tahun.
“Pemeriksaan lanjut ke atas dokumen mendapati, 13 daripada kru tidak mempunyai dokumen pengenalan diri yang sah dan pemilik bot didapati melakukan kesalahan kerana menggajikan warga asing tanpa kebenaran Ketua Pengarah Jabatan Perikanan Malaysia,” katanya dalam kenyataan di sini hari ini.
Menurutnya, kes disiasat di bawah Akta Perikanan 1985 kerana melanggar syarat sah lesen iaitu menggunakan warga asing tanpa kebenaran dan Akta Imigresen 1959/63 kerana tidak memiliki dokumen pengenalan diri yang sah.
”Bot serta kesemua kru ditahan termasuk lima kilogram hasil laut dibawa ke Jeti Limbungan Batu Maung sebelum diserahkan kepada pegawai penyiasat Maritim Malaysia untuk siasatan lanjut.

”Maritim Malaysia mendapati masih terdapat segelintir pengusaha atau pemilik bot yang berdegil menggunakan PATI untuk bekerja di atas bot mereka walaupun tangkapan dan amaran dibuat sebelum ini,” katanya.
Tambahnya, Maritim Malaysia tidak akan berkompromi dan akan mengambil tindakan tegas ke atas mana-mana pengusaha atau pemilik bot yang melanggar undang-undang persekutuan di Zon Maritim Malaysia.
Sebarang aduan salah laku jenayah maritim atau insiden kecemasan di laut, orang ramai boleh menghubungi Pusat Operasi Maritim Negeri Pulau Pinang di talian 04-2626146 atau MERS 999 untuk maklum balas segera. – KOSMO! ONLINE


Polis buka kertas siasatan isu seleweng wang zakat Mains
Oleh NOR SHAFAWATI YUP

9 Februari 2023, 4:56 pm
SEREMBAN – Polis Negeri Sembilan membuka kertas siasatan berhubung isu dakwaan penyelewengan wang zakat Majlis Agama Islam Negeri Sembilan (Mains).
Ketua Polis Negeri Sembilan, Datuk Ahmad Dzaffir Mohd. Yussof berkata, siasatan dibuka semula di bawah Seksyen 409 Kanun Keseksaan iaitu melakukan pecah amanah.
“Polis Negeri Sembilan membuka kertas siasatan dan ia sedang disiasat,” katanya dalam kenyataan di sini hari ini.
Orang ramai yang mempunyai maklumat diminta menyalurkannya kepada polis di talian hotline Polis Kontinjen Negeri Sembilan di talian 06-7619999 atau mana-mana balai polis berhampiran.
Beliau mengulas kenyataan Menteri Besar, Datuk Seri Aminuddin Harun semalam memberitahu akan menyerahkan kepada pihak berkuasa untuk menjalankan siasatan berhubung dakwaan berlaku salah laku dan rasuah dalam Mains. – KOSMO! ONLINE


Lapan IPT lahir 2,130 huffaz sejak tahun 2000
Oleh AMREE AHMAD

9 Februari 2023, 4:52 pm
KAJANG – Kerajaan optimis mampu melahirkan kira-kira 125,000 huffaz menjelang 2050 selaras dengan Dasar Pendidikan Tahfiz Negara (DPTN) yang dilancarkan pada 2018 lalu.
Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, sasaran tersebut adalah realistik meskipun banyak pihak yang masih meraguinya.
“Insya-Allah, saya amat yakin negara kita berupaya melahirkan 125,000 huffaz dalam masa kurang tiga dekad lagi dengan pelbagai program yang dirancang rapi ketika ini,” katanya.
Beliau berkata demikian pada sidang akhbar selepas merasmikan Persidangan Huffaz Profesional Antarabangsa 2023 di Universiti Tenaga Nasional (Uniten), di sini hari ini.
Acara julung kali diadakan itu yang dihadiri 1,000 peserta dianjurkan bersama oleh Jabatan Kemajuan Islam Malaysia (Jakim), Majlis Agama Islam Wilayah Persekutuan dan Uniten.
DPTN adalah sebahagian daripada program Transformasi Nasional 2050 dan dilancarkan bekas Perdana Menteri, Datuk Seri Najib Tun Razak dengan misi sasaran seramai 125,000 huffaz.

Polisi tersebut diselaraskan oleh Jakim berdasarkan model pewujudan Darul Quran yang dibina di Kuala Kubu Bharu pada 1966 lalu yang berjaya melahirkan ramai graduan huffaz profesional.
Mengulas lebih lanjut, Mohd. Na’im berkata, susulan kejayaan tersebut, Darul Quran yang dikendalikan Jakim telah melaksanakan Program Pensijilan Tahfiz bermula tahun 2000 lepas.- KOSMO! ONLINE


Penganggur tak mengaku salah tumbuk ibu
Oleh NOR AINNA HAMZAH

9 Februari 2023, 4:47 pm
JEMPOL – Seorang penganggur mengaku tidak bersalah di Mahkamah Majistret Bahau, di sini, atas kesalahan menumbuk ibunya di dapur rumah mereka Isnin lalu.
Tertuduh, S. Sathesh Kumar, 25, membuat pengakuan berkenaan selepas pertuduhan dibacakan di hadapan Majistret, Norshazwani Ishak.
Berdasarkan pertuduhan, pada 6 Februari kira-kira pukul 5.30 pagi, di ruang dapur sebuah rumah di Taman Rasa Sayang, tertuduh dengan sengaja menyebabkan cedera ke atas ibunya berusia 50an.
Oleh demikian, tertuduh telah melakukan kesalahan yang boleh dihukum di bawah Seksyen 323 Kanun Keseksaan dan dibacakan bersama Seksyen 326A Kanun Keseksaan akta yang sama.
Jika sabit kesalahan boleh dipenjara sehingga setahun dan denda sehingga RM2,000 atau kedua-duanya.
Timbalan Pendakwa Raya, Ahmad Loqman Hakim Ahmad Khairie memohon sebutan semula kes dan Majistret menetapkan 8 Mac ini.

Majistret turut membenarkan ikat jamin sebanyak RM 10,000 dengan dua penjamin dalam kalangan ahli keluarga.
Tertuduh membayar jaminan tersebut.- KOSMO! ONLINE


Salahuddin cuba ‘menu sendiri’
Oleh KOSMO!

9 Februari 2023, 4:51 pm
PETALING JAYA – Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, hari ini mencuba sendiri Menu Rahmah yang diperkenalkan kementeriannya di sebuah gerai makanan, di Cyberjaya.
Menerusi hantaran di akaun Facebook miliknya Salahuddin memberitahu, beliau bersama isterinya Datin Seri Fatimah Taha berkesempatan makan tengah hari bersama dan memilih untuk mencuba Menu Rahmah sebagai sajian mereka.
Katanya, beliau juga tertarik dengan keunikan menu di gerai berkenaan menggunakan nama Perdana Menteri serta beberapa nama menteri di dalam Kabinet untuk menarik minat orang ramai berkunjung ke gerainya itu.
“Waktu tengahari, saya bawa isteri ke Cyberjaya untuk cuba kedai makan yang tular dengan Menu Rahmah kreatif.
“Ada pelbagai menu dengan variasi nama menteri mengikut hari, dan kebetulan hari ini merupakan menu nama saya.
“Sambil menikmati nasi putih bersama pecel lele, sayur, dan air sirap, sempat saya berbual berkenaan kos operasi Menu Rahmah. Alhamdulillah masih ada untung untuk mereka,” ciapnya.

Katanya, komuniti di kawasan sekitar gerai berkenaan juga turut menyambut baik inisiatif menu berkenaan berikutan kebanyakan penduduk sekitar terdiri daripada pelajar universiti serta pekerja swasta dan kerajaan.
“Terima kasih kepada para peniaga yang melaksanakan inisiatif Menu Rahmah. Moga Allah melimpahkan rezeki anda semua,” ujarnya. – KOSMO! ONLINE


Anwar tiba di Bangkok untuk lawatan rasmi dua hari
Oleh MOHD RIDZAUDDIN ROSLAN

9 Februari 2023, 4:40 pm
PUTRAJAYA- Perdana Menteri, Datuk Seri Anwar Ibrahim selamat tiba di Bangkok, Thailand tadi bagi mengikuti lawatan rasmi kerajaan selama dua hari di negara Gajah Putih itu.
Berita itu dikongsikan Anwar sendiri menerusi hantaran di Facebook rasminya di mana ketibaan beliau dan delegasi disambut Timbalan Perdana Menteri Thailand yang juga Menteri Luar Negeri, Don Pramudwinai.
“Tiba di Bangkok, Thailand bersama Azizah (Datuk Seri Dr. Wan Azizah Wan Ismail) dan para delegasi Malaysia untuk lawatan rasmi selama dua hari.
“Turut sama dalam lawatan ini adalah Menteri Luar Negeri, Datuk Seri Diraja Zambry Abd. Kadir; Menteri Dalam Negeri, Datuk Seri Saifuddin Nasution Ismail serta Menteri Sumber Asli, Alam Sekitar Dan Perubahan Iklim, Nik Nazmi Nik Ahmad,” katanya.
Pada masa sama, Anwar turut mengharapkan agar lawatan itu akan memperkukuhkan lagi hubungan dan kerjasama antara Malaysia-Thailand.
Semalam, Wisma Putra berkata, lawatan sulung Anwar ke Thailand sebagai ketua kerajaan
bakal membuka peluang baharu dalam pelbagai bidang antara kedua-dua negara.

Antara peluang baharu itu meliputi kerjasama ekonomi, pembangunan kawasan sempadan serta projek kesalinghubungan di kawasan sempadan darat kedua-dua negara jiran ini.
Selain itu, Anwar juga akan mengadakan satu sesi libat urus dengan rakyat negara ini yang telah lama berada di Thailand dan membentuk kelompok diaspora Malaysia di Bangkok. – KOSMO! ONLINE


Lelaki ditahan polis ugut bunuh ibu teman wanita
Oleh AZMI NORDIN

10 Februari 2023, 11:09 pm
AMPANG JAYA – Seorang lelaki mengamuk memecahkan cermin kereta sebelum mengugut mahu membunuh ibu teman wanitanya ditahan polis di sebuah rumah di Kampung Cheras Baru di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima laporan polis daripada seorang wanita berhubung kejadian tersebut sekitar pukul 2.02 petang.
Katanya, kejadian berlaku apabila teman lelaki kakaknya yang berada di rumah tersebut didatangi bekas isterinya.
“Suspek bertindak memecahkan cermin hadapan kereta Proton jenis Saga FLX milik pengadu dan mematahkan tempat pemegang pintu menggunakan sebilah parang.
“Dalam pada itu, suspek turut mengugut mahu membunuh ibu dan anak pengadu,” katanya dalam kenyataan hari ini.
Bertindak atas maklumat, katanya, sepasukan polis menangkap suspek berusia 40 tahun itu di Jalan 30, Kampung Cheras Baru, di sini, pukul 3.30 petang, semalam.

Menurut Farouk, pihaknya turut merampas sebilah parang berukuran lebih 64 centimeter (cm) yang digunakan suspek.
“Semakan mendapati suspek mempunyai satu rekod berkait dadah, manakala hasil ujian air kencing adalah positif methamphetamin dan amphetamine.
“Punca suspek mengamuk adalah disebabkan bertengkar dengan bekas isteri di hadapan rumah teman wanita.
Jelas Farouk, suspek direman selama empat hari sehingga Isnin hadapan.
“Kes disiasat di bawah Seksyen 506 dan 427 Kanun Keseksaan,” katanya. -KOSMO! ONLINE.